Milli-mənəvi dəyərlərin korlanmasında fərdlərin rolu - modern.az\n31 Avqust 2009, 18:47 |\nMilli-mənəvi dəyərlərin korlanmasında fərdlərin rolu\nCəmiyyətin sosial bəlası ayrı-ayrı sahələrə sirayət edir\nQaradağ ölkədə ildırım sürətilə yayıldı. Əslində tükürpədici bu hadisənin cəmityyətdə ciddi narahıtçılıq doğurması başa düşüləndir. Çünki söhbət yaşlı müəllimlə azyaşlı şagird arasında baş verən intim münasibət barədə məlumat üçün da fərdlərin yad, xarakterik olmayan bir hadisənin baş verməsindən gedir ki, buna reaksiyası, sərt təpgisi gözləniləndir. Azərbaycan millətinin həyat tərzinə: yaşayış və davranış kodeksinə uyuşmayan belə halların baş verməsi cəmiyyəti narahat etməkdədir. Ancaq məni daha çox narahat edən cəmiyyətin baş vermiş hadisəyə münasibətidir ki, belə yanaşma ilə mənəviyyatın korlanması təhlükəsini qətiyyən aradan qaldırmaq mümkün deyil. Hadisəyə münasibət bildirən sadə vətəndaşlar, ziyalılar və hətta psixoloq ekspertlərin fikrini qətiyyən məqbul hesab etməzdim. Ona görə ki, bu insanlar baş verən anormal hadisəni birmənalı olaraq ölkədə təhsil sisteminin düzgün qurulmaması ilə əlaqələndirir. Ancaq etiraf edlməlidir ki, bu məsələdə təkcə təhsil sistemini yeganə faktor kimi qəbul etmək düzgün yanaşma hesab etmək olmaz. Əslində bu, cəmiyyətdə baş verən anormallıq, mili-mənəvi dəyərlərn korlanmasıdır ki, artıq proses orta məktəblərə də sirayət edib. Bu vaxta qədər müxtəlif ailələrdə, təhsil ocaqlarında belə halların baş verməsinə qarşı sərt reaksiyanın olmaması, vaxtında lazımi tədbirlərin həyata keçirilməməsi məhz belə biabrçı hadisələrin ortaya çıxmasına zəmin yaradıb. Şüvələndakı internat məktəbində müəllimin azyaşlı oğlan uşaqları ilə cinsi əlaqədə olması, qadın müəllimlərin əlavə dərs adı altnda şagirdləri özlərinə cəlb etməsi, uşaqların bir-biri ilə cinsi əlaqəyə məcbur edərək mobil teleona çəkilməsi kimi halların cəmiyyətə ötürülməsi zamanı baş verənlərə biganə yanaşılması təbii ki, belə hadisələrlə nəticələnməli idi. Eyni zamanda, bəzi ailələrdə yaranan psixoloji durum əxlaqsız hərəkətlərin cəmiyyətə yol açmasında böyük rol oynayır. Xüsusən imkansız, dolanışıq üçün hər yola gedən valideyinlərin ailədəki tərbiyyə metodu bundan arıq heç nə vəd etmir. Ona görə də əxlaqsız hərəkətlərin əksəriyyəti məhz imkansız ailələrdə təsadüf edilir. Mətbuatda dəfələrlə məlumat sızdırılıb ki, azyaşlı uşaqlar şadlıq evlərində «ağ göyərçin» rolunda gəlinin paltarını yerə dəyməkdən qoruyur, rəqs edir, guya qonaqları şənləndirərək çörək pulu qazanır. Yaxud valideyinlər öz övladlarını restoran və barlarda göbək rəqsi etməyə təhrik edərək özləri bundan zövq alırlar. Əvvəlcə çörək pulu üçün doğma qızını göbək rəqsi oynamağa sövq edən ananın sonradan təbii ki, onun imkanlı şəxslərə satacağı gözləniləndir. Yeri gəlmişkən, qeyd edim ki, bir dəfə restoranda rəqs edən qız uşağı , onun gələcək həyatı, bunun heç bir müsbət nəticə verməcəyi ilə bağlı fakta əsaslanan bir yazıya görə həmin qızın anası dolanışığının yalnız bundan asılı olduğunu əsas gətirərək jurnalisti məhkəməyə verəcəyi ilə hədələmişdi. Göründüyü kimi cəmiyyətdəki belə neqativ halları fərdi qaydada aradan qaldırmaq qeyri-mümkündür. Bunun üçün ictimai qınaqla yanaşı, cəmiyyətin fəallığı tələb olunur. Məsələn, bu barədə dəfələrlə mətbuatda məlumat verilsə də indiyə qədər heç bir şadlıq evi, yaxud restoran qarşısında azyaşlı uşaqların istismarına son qoyulması barədə heç bir tələb qoyulmayıb. Nəzərə almaq lazımdar ki, bu birbaşa azyaşlı uşaqların əməyinin istismarıldr ki, ən azı ölkə Konstitutsiyasında buna qadağa qoyulub.\nOnu da qeyd edim ki, fakt kimi ortaya çıxmış Qaradağ rayonundakı hadisəyə müxtəlif tərzdən yanaşma tələb edir. Gəlin etiraf edək ki, indii cəmiyyətin hər bir təbəqəsinin gündəlik yaşam tərzində, hər bir iş yerində, eləcə də orta və ail təhsil müəssisələrində bu kimi hadisələrə rast gəlmək qeyri-adi hadisə hesab edilmir. Qaradağ rayonunda baş verən hadisədə müəllimin əlil olması isə hadisəyə bir az qeyri-adilik, bəlkə də cəlbedicilik qatıb. İnandırım ki, cəmiyyətin bəzi üzvləri bu hadisəyə heç də milli-mənəvi dəyərlərin korlanması deyil, məzəli əhvalat kimi yanaşır. Ancaq nə yazıqlar ki, cəmiyyətin belə hadisələrə biganəliyi nəticəsində milli mənəvi dəyərlərimiz, abır həyamız əldən gedir. Demək olar ki, hər gün ölkədə qısqanclıq zəminində qardaş bacını, ər arvadını qətlə yetirir. Ancaq birmənalı demək olmaz ki, sosial bəlaya çevrilmiş belə halların qarşısının alınmasında gecikmişik, bunun üçün sadəcə cəmiyyətin sosial problemləri həllini tapımalıdır ki, artıq hərəkətlər üçün bəhanə qalmasın.


Həftənin son günü Bakıda hava yağmursuz keçəcək Ayna.az\nRayonlarda şimşək çaxacağı, arabir yağış yağacağı, dolu düşəcəyi gözlənilir\nAvqustun 16-da Azərbaycanda müşayiət ediləcək hava şəraiti açıqlanıb. Milli Hidrometeorologiya Xidmətindən AYNA-ya verilən xəbərə görə, Bakıda və Abşeron yarımadasında havanın dəyişkən buludlu olacağı, arabir tutulacağı, əsasən yağmursuz keçəcəyi gözlənilir.\nMülayim şimal-qərb küləyi əsəcək, gündüz zəif şimal-şərq küləyi ilə əvəz olunacaq. Mülayim şimal-qərb küləyi əsəcək, gündüz zəif şimal-şərq küləyi ilə əvəz olunacaq. Havanın temperaturu Abşeron yarımadasında gecə 20-22, gündüz 27-29, Bakıda gecə 20-22, gündüz 27-29 dərəcə isti olacaq.\nSabah Azərbaycanın bəzi rayonlarında şimşək çaxacağı, arabir yağış yağacağı, dolu düşəcəyi, gündüz havanın əsasən yağmursuz keçəcəyi gözlənilir. Səhər dağlarda duman olacaq. Şərq küləyi əsəcək, ayrı-ayrı yerlərdə arabir güclənəcək. Havanın temperaturu gecə 18-23, gündüz 28-32, dağlarda gecə 9-13, gündüz 14-18 dərəcə isti olacaq.\nMüəllif: Ayna.az 15 Avqust 2020 13:32\n15 Avqust 13:32 Xəbərlər


Azərbaycan Laçın yolu ilə bağlı təcili addım ata bilər - ONN İnformasiya Agentliyi\n24 Noyabr 2021 - 15:27\n“Paşinyan yenə çərənləyib ki, Ermənistan ərazisi boyunca nəqliyyat dəhlizlərinin açılmasına imkan verməyəcək. O, öz fikrini bununla əsaslandırır ki, üçtərəfli bəyanatda dəhliz ifadəsi yoxdur. Başqa sözlə, üçtərəfli bəyanatın 9-cu bəndində dəhliz ifadəsi işlədilməmişdir. Amma Paşinyan unudur ki, həmin bənddə “maneəsiz hərəkət” ifadəsi yer almışdır ki, bu da nəzarət-buraxılış məntəqəsi olmadan hərəkəti nəzərdə tutur”.\nONN media xəbər verir ki, bunu Milli.Az-a açıqlamasında siyasi şərhçi Ceyhun Əhmədli deyib.\n“Əgər Zəngəzur ərazisindən Naxçıvan MR ilə Azərbaycanın hərb rayonları arasında nəqliyyat vasitələrinin və yüklərin hər iki istiqamətdə maneəsiz hərəkətinin təşkili nəzərdə tutulubsa, deməli, burada söhbət dəhlizdən gedir. Və həmin yolda Ermənistanın heç bir nəzarət imkanı olmayacaq. Ermənistan yalnız həmin dəhliz üzərində təhlükəsizliyə zəmanət verən ölkədir. Necə ki, üçtərəfli bəyanatın 6-cı maddəsində Azərbaycan Laçın dəhlizi üzərində nəqliyyat vasitələrinin və yüklərin hərəkətinə təhlükəsizlik zəmanəti verir, eləcə də Ermənistan Zəngəzur dəhlizi üzərindən eyni qaydada təhlükəsizlik zəmanətini vermişdir.\nErmənistan əgər Zəngəzur dəhlizinin açılmasına qarşı çıxmaqda davam etsə, Azərbaycan da Laçın yolu ilə bağlı əlavə tədbirlər həyata keçirə bilər”.


İlin qalibləri mükafatlandırıldı - FOTOSESSİYA\nBu gün İdman Araşdırmalar Mərkəzinin (İAM) “İlin qalibləri” layihəsi çərçivəsində keçirdiyi sorğunun nəticələrinə həsr olunan tədbir keçirilib. Apasport.az saytının məlumatına görə, 34 KİV-i təmsil edən idman jurnalistlərinin səsverməsi ilə müəyyənləşən 7 nominasiya üzrə 2013-cü ilin ən yaxşıları “Qafqaz Baku City Hotel & Residences” otelində mükafatlandırılıb.\n“APA Holdinq”ın təşkilatçılığı, “AzərİdmanServis”in sponsorluğu ilə baş tutan tədbirdə idman jurnalistləri, idman ictimaiyyətinin nümayəndələri, həmçinin MOK-un vitse-prezidenti Xəzər İsayev, federasiya rəsmilərindən Ceyhun Məmmədov, Yaşar Məmmədov, Elçin Cəfərov və başqaları qatılıblar.\nMükafatlandırma mərasimini giriş sözü ilə açan İAM-ın rəhbəri Elşən Məmmədov sorğunun ənənəvi olacağını bildirib: “Olimpiya Hərəkatı və ölkə idmanının təbliğinə dəstək üçün yaradılan qurum təxminən 1 ildir fəaliyyət göstərir. Bu, bizim ikinci sorğumuzdur. İlk dəfə ötən il Premyer Liqanın ən yaxşısı ilə bağlı sorğu etmişdik. Peşəkar Futbol Liqası ilə birgə 7 nominasiya üzrə qaliblər müəyyənləşmişdi”.\nBu dəfə də bu rəqəmin 7 olduğunu deyən Məmmədov nominasiyalar fərqliliyini qeyd edib. Onun sözlərinə görə, sorğuya 34 KİV qatılıb və qaliblər də onların səsverməsi ilə müəyyənləşib. Bəzi nominasiyalarda aşkar favorit olsa da, üçündə mübarizə gərgin gedib.\nTədbirin aparıcısı Pərviz Musayevin dəvəti ilə səhnəyə çıxan Bəhram Bağırzadə, Ramin Musayev, Elçin Cəfərov və digər qonaqlar qaliblərə mükafatları təqdim edib. Qaliblərdən şahmat yığmasının aparıcı üzvləri Şəhriyar Məmmədyarovla Teymur Rəcəbov, həmçinin Reynaldo Silva müxtəlif səbəblərdən tədbirə qatılmayıblar.\nQeyd edək ki, həmkarlarımız seçimlərində hər nominasiya üzrə 1-i olmaqla, ən yaxşı saydıqlarının adlarını göstəriblər. Səsvermənin yekununda qalib olanlar sırasında yalnız bir nominasiyada vahid lider müəyyənləşməyib. İlin jurnalisti adına 2 həmkarımız layiq görülüb. Onlardan biri apasport.az saytının baş direktoru İxtiyar Əsgərovdur.\nİAM sədri 2013-cü ildə idmançılarımızın qazandığı uğurlardan da danışıb. Tədbirə qatılmayan Hafiz Məmmədovun mükafatını almaq üçün mərasimə təşrif buyuran “Bakı”nın icraçı-direktoru Yaşar Seyidov klubun gördüyü işlərdən, İspaniya “Atletiko”su və Fransa “Lans”ı ilə əməkdaşlıqdan danışıb.\nMOK-un vitse-prezidenti Xəzər İsayev isə idman jurnalistlərini böyük qüvvə adlandırıb. Onun sözlərinə görə, idmandakı uğurlarımıza məhz jurnalistlər dəyər verməlidir: “Sorğuda layiq olanlar qalib gəldi. Digərləri də çalışmalıdır ki, ən yaxşı olsunlar”.\nQılıncoynatma federasiyasını təmsil edən Yaşar Məmmədov da səsvermənin obyektivliyindən danışıb. O bildirib ki, səsvermənin nəticələrinə əsasən ən yaxşılar qalib gəlib.


Elton Hüseynəliyev: “Qadınla kişi arasında söz-söhbət olubsa, günah kişidədir” » Gundelik-Baku.Com\n“Mən-mən” deyən insanlardan qaçıram. Qorxuram həmin insanlardan. Elə insanları Allah da sevmir. İnsan sözünün mənası unutqan deməkdir. İnsan səhvini başa düşürsə o peşman olur. Peşmanlıq insanlıq deməkdir. Amma o peşmanlığı düzəltmək şərtilə. Bir nəfərin xətrinə deyəndə, gəlib üzr istəmək yerinə, deyirlər ki, gəl halallaşaq. Hər zaman çalışmışam ki, xətrinə dəydiyim insandan üzr istəyim. Biri var süni olasan, sünilik yaxşı xüsusiyyət deyil. Süni insanlar heç vaxt heç kimin xətrinə də dəyməz, üzr də istəməz. Mən düşünürəm ki, qadınla kişi arasında söz-söhbət olubsa, orada bütün günahlar kişidədir. Baxış, münasibət belə olmalıdır. Çünki xanımlar bizim başımızın tacıdır”, - deyə Əməkdar artist bildirib.\n“Hər yerə gecikirəm, bu xasiyyətim məndən asılı deyil. Bunu hamı bilir, hamı deyir. Özüm də etiraf edirəm. Elə yerlər var ki, ora gecikmək olmaz, amma dostum, yaxın adamım gözləyəndə məndə arxayınlıq yaranır. Hər yerə vaxtı-vaxtında çatmaq lazımdır. Amma bu hələ ki, mümkün deyil. Nə qədər geciksəm də, işlərimi çatdıra bilirəm”, - deyə Elton Hüseynəliyev bildirib.\nAygün Kazımovadan Namiqə sərt xəbərdarlıq “Kişi idealım Kvazimodadır” "İstəsəm, ikinci qadın olardım" - Mənzurə Musayeva Azərbaycanlı müğənni türkiyəli ulduzla duet oxudu - VİDEO Tacir Şahmalıoğlu: “Fədayə Laçınla duet oxuduğum üçün həyat yoldaşım intihara cəhd etdi” – VİDEO Aygün Kazımova və Namiq Qaraçuxurlu duet oxudu - VİDEO “Yeni nazirimiz deyib ki, fonoqram oxuyanlara niyə fəxri ad verirsiz..?” Yeni klipdə deputat və həkimlərə eyham vurdular - Video Səməd Səmədov toy sahiblərini aldadıb - VİDEO Flora Kərimovadan Faiq Ağayevlə bağlı paylaşım - FOTO Pandemiyada Elton maşınını, Teymur Əmrah da evini satıb Elton Hüseynəliyev Azərbaycandan köçdü: bu ölkədə yaşayacaq -FOTO Azərbaycanlı xanəndə koronavirusdan vəfat etdi Namiq keçmiş sevgilisindən danışdı: “Aygün Kazımova ilə aramızda...” - FOTO Flora Kərimova həmkarı ilə barışdı - Video Samir Bağırov 4 il sonra üzə çıxdı Müğənni Elton toy aparmaq üçün 42 MİN MANAT ALDI "Namiqlə bərabər toylara dəvət almışıq" - Aygün Namiqdən DANIŞDI “Onu danışdırmıram, danışdırmayacam da" - Xanəndə və müğənni arasında qalmaqal - VİDEO "Brilliant Dadaşovanı gözümdə çox böyütmüşdüm" - Lalə Məmmədova "Həyat yoldaşım mənə "motal" deyir" Flora Kərimovanın vəziyyəti yaxşı deyil - AÇIQLAMA "Toylarda bayağı mahnılar oxumaq qəhrəmanlıq deyil" - Qalmaqal böyüyür “Nəvələrim yanımdadır, nə məndən, nə də atalarından ayrı qalmırlar...” - Mətanət İsgəndərli - FOTOlar Aynur Dadaşova ona xəyanət edən ərindən danışdı: “Sevməkdən qorxuram“ Ayandan qalmaqallı AÇIQLAMA: “İnsanlardan qorxuram“ Tanınmış müğənni pandemiya vaxtı məclislərə getdiyini etiraf etdi “Əl verib görüşmək yığışdırmalıdır” "Ukrayna xalqı bu dəhşəti yaşamağa layiq deyil" - Elton Con (FOTO) Nadirlə Ayanın çoxdan gözlənilən klipi - Video


23-04-2019 17:30 - Metbuat.az - İKT 19\nCənubi Koreya mərkəzli texnologiya nəhəngi “Samsung” son məhsulu olan qatlana bilən ekranlı smartfon telefonu “Galaxy Fold”un satışa çıxma tarixini təxirə salıb.\nMetbuat.az xarici mediaya istinadla bildirir ki, “Samsung”dan verilən açıqlamada “Geri məlumatları dəyərləndirmək və daha çox təcrübə aparmaq məqsədilə “Galaxy Fold”un satışını təxirə saldıq. Qarşıdakı həftələrdə satışa çıxma tarixini elan etməyi planlaşdırırıq”deyilib.\nAprel ayında “Galaxy Fold”un nümunə modelini araşdıranlardan bəziləri telefonun ekranının bir neçə gün içində qırıldığını bildirib.\nDaha əvvəl isə “Samsung”un son model telefonunun Amerikada cümə günü satışa təqdim olunması planlaşdırılmışdı.\n“Samsung” 3 il əvvəl digər smartfon telefonu “Galaxy Note 7”-ni də bəzilərinin batareya problemi üzündən asanlıqla alışa bilən olduğunun ortaya çıxmasından sonra böyük maliyyə ilə satışdan çıxarmaq məcburiyyətində qalmışdı.\n“Galaxy Fold”un dizayn edilib, satışa çıxarılması isə təxminən 8 il vaxt aparmışdı.\nKoreya Xəbərləri Class , Samsung , Koreya\n23-04-2019 23:05 - Milli.az - İKT\nAz medicina.az-a istinadən qoz suyunun faydalarını təqdim edir:-Tərkibində olan protein sayəsində uzun müddət insanı tox saxlayır, yağ yanmasını asanlaşdırır.-Zərərli xolesterolun artmasının qarşısını alır.-Damarların tıxanmasına mane olaraq ürək-damar xəstəliklərinə tutulma riskini azaldır.-Qoz suyu tiroid xəstəliyi zamanı da faydalıdır (ancaq tiroid, hipotiroid və hipertiroid kimi fərqli səbəblərdən meydana çıxdığından mütləq həkimlə məsləhətləşmək lazımdır).-Omega 3 yağ turşularının təsiri ilə sinir sisteminin sağlam bir şəkildə işləməsinə kömək edir.-Qanda olan şəkər miqdarını normada saxlayır.\n23-04-2019 16:38 - Sherg.az - İKT\n23-04-2019 01:47 - Axsam.az - İKT\nİsveçrəli alimlər kişilərə saqqal vasitəsilə itlərdən bakteriya keçib-keçmədiyini araşdırıblar. 18-76 yaş arası kişilərin hamısında bakteriya miqdarı yüksək olub.


İran İraq Kürdüstanını hədələdi -VİDEO DAK\nİran İraq Kürdüstanını hədələdi -VİDEO\nİraqın Kürd Muxtar Vilayətində sentyabrın 25-də keçirilməsi nəzərdə tutulan müstəqillik referendumunun vaxtı yaxınlaşdıqca bölgədə gərginlik artır.\nAPA TV-nin məlumatına görə, İraq prezidentinin köməkçisi Nuri əl-Maliki vilayətdə keçiriləcək referendumla bağlı “İraqın şimalında ikinci İsrailin qurulmasına icazə verməyəcəyik” deyib.\nMalikinin mətbuat xidməti tərəfindən paylaşılan yazılı açıqlamada referendumun nə İraq xalqının, nə də kürdlərin maraqlarına xidmət edəcəyini, qanuni olmadığını, ertələnməsi və ya ləğv olunmasının zəruriliyi bildirilib.\nQeyd edək ki, İraqın baş naziri Heydər əl-Abadi də referendum qərarının konstitusiyaya uyğun olmadığını iddia edərək “nəticəni tanımayacaqlarını” bildirib. İsrailin baş naziri Binyamin Netanyahu ötən həftə bir kürd dövləti qurulmasını dəstəklədiklərini söyləyib.\nİran Milli Təhlükəsizlik Şurasının baş katibi Əli Şamxani isə ölkəsinin sadəcə birləşmiş və federal İraq hökumətini rəsmən tanıdığını, Şimali İraq Kürd Muxtariyyətinin İraqdan ayrılacağı halda, Ərbil ilə olan bütün anlaşmaları ləğv edəcəyini vurğulayıb. O, İranın Ərbil hökuməti ilə olan bütün münasibətlərinin İraqın ərazi bütövlüyü çərçivəsində olduğunu söyləyib.\nŞamxani sərhəd-keçid məntəqələri ilə bağlı razılaşmalara işarə edərək, “Kürdüstan bölgəsi İraqdan ayrılarsa, bütün sərhəd-keçid məntəqələri və yollar bağlanacaq” deyə qeyd edib.\nİran rəsmisi referendumun kürd muxtariyyəti üçün çətin vəziyyət yaradacağını deyib.\nVideonu bu linkdə izləyə bilərsiniz:http://apa.tv/video/43086


“Amerika düşünür ki, İran Yəmən konfiliktinə alov vurur”\nAmerika Birləşmiş Ştatları Yəməndəki İranın dəstəklədiyi təşkilatlara tətbiq etdiyi sankiyalar rəsmi Teharan üçün bir mesajdırmı. Bu sual təbi Amerika Birləşmiş Ştatlarının Dövlət Departamentində jurnalistlərin cavab axtardığı məsələ oldu. Dövlət Departamentinin mətbuat katibi Ned Pricenin cavabı belə oldu.\n“Ned Price, Amerika Dövlət Departamentinin mətbuat katibi: İran Yəmən konfiliktində ocağa alov verib. İran ölkədə təzyiqi artırıb. Təbi ki, İran həm də regionda stabilliyi risk altına atır.Bundan əlavə Yəmən konfiliktini daha böyük bir böhrana çevirməyə çalışır. Hutilər əlbətdə İrandan həm silah həm də digər dəstəkləri alır. Bizim İrana baxışımız hələ də eyni qalıb. Düşünürük İran nüvə razılaşmasına qayıtmalıdır. Bizim planımız İranı müqaviləyə qaytarmaq və bu bağı daha da güclü etməkdir. İstəyirəm yadınıza salım ki, İranın nüvə razılaşması digər razılaşmaların bünövrəsi olmalı idi. Əgər İran razılaşmaya qayıtsa biz, bünövrəni daha da güclü edəcəyik. Bünövrə üzərindı daha çox razılaşmalar əldə edəcəyik.”\nDövlət Departamentinin rəsmisi İranla bağlı Amerikanın növbəti addımlarından da danışıb. Hesab edir ki, addımı Tehran atmalıdır.\n“Biz İranla diplomatik münasibətimizi davam edəcəyik. Bizim planımız İranı nüvə razılaşmasının qanunlarına tabe etməkdir.Biz həm də bu razılaşmanı həmkarlarımızla da müzakirə edirik. Onlar da bu məsələdə maraqlıdırlar. Yenə də deyirəm. Biz İranla iki ölkənin nüvə razılaşmasına qayıtması üçün hazırıq.Biz bilirik əgər iki ölkə diplomatiyası işləməsə bu müqaviləyə qayıtmaq mümkünsüz olacaq”\nXatırladaq ki, Tramp hakimiyyəti 2018-ci ildə ölkəsini İranla əldə olunan razılaşmadan geri çəkmişdi. Bunun ardınca isə sabiq Dövlət Katibi Mike Pomeyo Təhlükəsizlik Şurasına baş vuraraq İrana qarşı embarqoların qüvvəyə minməsini istəmişdi. Amerikanın yeni rəhbərliyi isə İrana daha bir şans verməyi düşünür.


500 ildə insanda dəyişməyən vərdiş\nTədqiqatlar, son 5 əsrdə avropalıların yemək menyusunun dəyişmədiyini ortaya çıxarıb\nBAKI, 27 iyul — Sputnik. Alimlərin beynəlxalq komandası XVI əsrə aid Avropanın rəsm əsərlərini araşdıraraq maraqlı nəticə əldə ediblər. Məlum olub ki, hələ 500 il əvvəl insanlar buterbrod yeyirlərmiş.\nSputnik xəbər verir ki, bu araşdırmanın nəticəsi "Sage Open" nəşrində dərc olunub. Araşdırma zamanı elm adamları yeməklərin təsvir olunduğu 750 rəsm əsərini incələyiblər.\n"Həmin dövrdə insanlar özlərini zərərli və yüksək kalorili qidalara — xüsusilə çörək və yağlı ətə tutublar", — deyə araşdırma müəllifləri bildiriblər.\nElm adamları aşkarlayıblar ki, şəkillərin 86%-də çörək var. Şəkillərin 22%-də isə tərəvəzlər əksini tapıb. Tərəvəzlər içərisində rəssamlar tez-tez enginara (kələmkimilər fəsiləsindən bitki), meyvələrdən limona, ətlərdən isə molyuskalara müraciət ediblər.\nAlimlər bu nəticəyə gəliblər ki, son 500 ildə avropalıların yemək vərdişlərində praktiki olaraq heç nə dəyişməyib.\ntədqiqat, vərdiş, yemək, qida, alim


Qədim Romada hər şey tərsinə baş verirdi. Əbədi şəhər zəif uşaqlara qarşı amansız idi. Uşaq çox kiçik və arıq doğulurdusa, hətta onu məhv edə bilərdilər. Hamiləliyi pis keçirən qadınlara hörmət bəslənilmirdi, çünki o, məntiqə görə, dünyaya zəif övlad gətirirdi. Axı toksikoz iki kökün mübarizəsidir. Hər bir qarşıdurma isə, hətta ana bətnində olsa belə, gələcək döyüşçünü zəiflədir.\nOna görə də, dəfələrlə təkrar olunan toksikozlar boşanmaya da səbəb olurdu. Kişi hamiləliyin öhdəsindən problemsiz gələ bilən başqa qadınla evlənirdi.\nÇin ulduz falı\nQədim Çində toksikozdan sonra doğulmuş uşaqlara tamamilə fərqli münasibət bəslənirdi. Hesab olunurdu ki, hamiləlik nə qədər problemli keçirsə, uşaq o qədər günahsızdır. O, yer üzünə gəlmək istəmir - axı həyat çətin və təhlükəlidir. Ona görə də, dünyaya gəlmək üçün körpəni dilə tuturdular. Hamilə qadın gözəl əşyalar ilə əhatə edilir, həzin musiqiyə qulaq asır və dadlı, məbəddə təqdis edilmiş qida qəbul edirdi. Həyatın gözəl və ahəngdar olmasını körpəyə sübut etməyə çalışırdılar. Müalicə üsulları da bu münasibətdən irəli gəlirdi. Onlar əsasən, dərman bitkilərinin həlimlərindən ibarət olurdu. Bu bitki həlimlərinin dadlı olması da vacib şərt idi. Eyni zamanda, həlimlərin tərkibinə mütləq sidikqovucu təsirə malik olan komponentlər daxil idi ki, bu da toksikozun gedişini asanlaşdırırdı.\nAfrikalı tayfalarda toksikozları çox maraqlı üsul ilə müalicə edirdilər. Orada gələcək analara tərkibinə kinə ağacı qabığı daxil olan qarışıqlar verilirdi. Məlumdur ki, kinə çox acı dada malikdir və bu səbəbdən hamilə qadınlara müalicə heç də asan başa gəlmirdi. Yalnız XX əsrdə bu müalicənin məqsədi aydın oldu: kinə malyariya törədicisini məhv edir. Məhz bu xəstəlik hamiləlik ilə bağlı olan problemlərin əsas səbəbi idi. Bundan başqa, kinə çoxlu miqdarda mikroelement, o cümlədən, kaliumun təchizatçısıdır. O, çox gərgin olan uşaqlıq əzələlərini boşaldır və hamiləliyin özbaşına pozulmasının qarşısını alır.\nKatolik kilsə toksikozlara qarşı birmənalı münasibət bəsləmirdi. Misal üçün, orta əsrlərdə hesab olunurdu ki, problemli hamiləlik qadına hər hansı bir qəbahətə görə verilmişdir.\nFlandriyada din xadimləri, toksikozun xaç suyuna salınmış qadının və xaçlanmamış uşağın mübarizəsi olmasını iddia edirdi. Bütün problemlər - pis əhval-ruhiyyə, ürəkbulanma, yorğunluq - günahsız və günahlının qarşıdurması kimi yozulurdu.\nSonralar hesab edilirdi ki, toksikozlar - ərköyün və zəif, yəni aristokrat qadınların qismətidir. Kəndli və kasıb şəhər qadınları hamiləlik zamanı heç bir problem ilə üzləşmirdi.\nZadəgan qadınlarda hər şey tərsinə baş verirdi. Ən xırda bir nasazlıq çoxlu şikayətlərə səbəb olurdu. Beləliklə, ilk dəfə olaraq, toksikozun əmələ gəlməsi gələcək ananın sağlamlıq durumu ilə əlaqələndirildi.\nZəngin qadınlara xüsusi rejim təyin edilməyə başlandı. Onlar hamiləliyin əvvəlindən yatağa uzanırdı. Gələcək ana sutkalarla pərqu döşəklərdə uzanırdı, hətta yeməyi də onlar üçün yatağa gətirirdilər. Nəticədə uşaqlar zəif, xəstə, kiçik bədən çəkisi ilə doğulurdu.\nVəziyyət yalnız XIX əsrin ortalarında dəyişməyə başlandı. O zamanlar fiziki işin təbliği başlandı. Onu müxtəlif xəstəliklərdən əziyyət çəkən qadınlara təyin edirdilər. Alman alimi Mixael Ştern hamilə qadınlara gimnastika etməyi məsləhət verəndə, bütün mədəni dünya sarsılmışdır. Lakin cəsur həkim "hamilələrin ürəkbulanması"nın bir neçə müalicə üsulunu misal gətirirdi. Onun nəzarəti altında xanımlar bu halların öhdəsindən xüsusi pəhriz, gimnastika və təmiz havada gəzintilər vasitəsi ilə gəlirdi. Eləcə də, su proseduraları və masaj tətbiq olunurdu. O zamanlar üçün nail olunmuş uğur çox böyük idi: demək olar ki, doktor Şternin bütün pasiyentləri tez bir vaxtda iştahalarını bərpa etdi və normal çəkili övlad dünyaya gətirdi. Bu, dünya tarixində ilk hadisə idi ki, toksikozlara ciddi yanaşıldı və onun xəstəxanada müalicəsinə başlanıldı.\nXX əsrin 20-ci illərində toksikozlar haqqında yüksək tribunalardan danışmağa başladılar. Problemin elmi tədqiqatı başlandı.\nƏvvəlcə onu anadangəlmə inkişaf pozuntuları ilə əlaqələndirdilər. Sonra infeksion nəzəriyyə peyda oldu.\n60-cr illərdə toksikozları orqanizmin zəhərlənməsi ilə izah etməyə çalışırdılar. Guya, hamiləlik zamanı ananın sağlamlığına zərərli təsir göstərən toksiki maddələr ifraz olunur. Məhz o zamanlarda ilk dəfə olaraq "toksikoz" termini ortaya çıxdı.\n80-ci illərdə alimlər bu terminin qeyri-korrekt olması haqqında danışmağa başladı. Onu "hestoz" termini ilə əvəz etdilər. Bu, immunoloji nəzəriyyə qəbul olunduqdan sonra baş verdi. O, bütün problemləri dölün ananın immun sistemini zəiflətməsi ilə izah edirdi. Bu, rəsmi təbabətin bu günə olan mövqeyidir. Bəs, sabah nə olacaq?\nTarix: 26.11.2014 / 15:47 Müəllif: Aziza Baxılıb: 184\tBölmə: Ginekoloq Meslehetleri\nOLDURME MENI Yagislar Daş Meşə SADELIK Yusif Əhmədov derman adi Qabusnamə nəsihətləri QOŞMAQ Özünə inamı az olan kişilər qadınları işləməyə qoy Ziqmund Freyd Vüqar Vəliyev Həzrət Peyğəmbərdən Qısa Kəlamlar RAMAZANDA QURAN TİLAVƏTİ OXUMAQ Qraf Drakula serranat forte ƏNNƏHL SURƏSİNİN ŞƏRHİ 81104 allergiya aid derman Şahid qız film 1990 Pelteg Oglan Ve Sevgilisi Qizil Insanlarda İncə-Mincə Gözlərin parlaqlığına nail olun Metbexe Amcig yalamaq Ultra Cinsi elaqeni uzadan derman arakesmeli boyrek qurlusu haqqinda Hesretindeyem ceyran ovu movzusu Elza toy meclislerinde deyilen tostlar Ajda Pekkan İSİM VƏ SİFƏTLƏRİN TÖVHİDİ PEYGENBERI DUWNURUKMU Seni Oyle Ozledimki Firudin Köçərli Üzdəki Tüklərdən Xilas Olun aybasinin vaxtindan tez olmasi Konstitusiya Yuma Quranla fala baxmaq Yuxuda ağlamaq nədir Aldattigin Ben Deyilmki Səməd bəy Mehmandarov Geceler Senincun Aglayiram Men Sevgi Hetda Olume De Baxmir Qənaətçillik haqqında ÇIXARILMASI Xestelikler


Azərbaycan "Şahdəniz" yatağından qaz alınmasının həcmini artırıb\nAzərbaycan "Şahdəniz" yatağından qaz alınmasının həcmini artırıb\nEnergetika 15 Aprel 2010 14:08 (UTC+04:00)\nYanvar-mart aylarında Azərbaycan "Şahdəniz" yatağından 716,5 milyon kubmetr həcmində qaz alıb. 2009-cu ilin analoji dövründə bu göstərici 483,96 milyon kubmetr təşkil edib. Bu barədə ARDNŞ-dən məlumat verilib.\nYanvar-martda alınan ümumi həcmdən 162 milyon kubmetr ARDNŞ-in "Şahdəniz" layihəsində iştirak payına düşüb, qalan 554,5 milyon kubmetr qaz ARDNŞ tərəfindən alınıb.\n"Şahdəniz" dəniz yatağının işlənməsinə dair müqavilə 1996-cı il iyunun 4-də imzalanıb. Sazişin iştirakçıları: BP (operator) - 25,5 faiz, "Statoil" - 25,5 faiz, NICO - 10 faiz, "Total" - 10 faiz, "LukAgip" - 10 faiz, TPAO- 9 faiz, SOCAR - 10 faiz.\nHazırda qaz Cənub Qafqaz qaz kəməri ilə Gürcüstana və Türkiyəyə nəql olunur.\nBu il yataqda 7,84 milyard kubmetr qaz hasilatı nəzərdə tutulub. Yataqda hasilatın ən yüksək həddi 8,6-9 milyard kubmetr həcmində nəzərdə tutulur. Proqnozlara görə, yatağın işlənməsinin ikinci mərhələsi çərçivəsində qaz hasilatının həcmini ildə 20 milyard dollara qədər artırmaq mümkün olacaq


Türk Lirəsinin taleyi həll olunur - Faizlər artacaq? ABC.AZ\n24 sentyabr, Fineko/abc.az Xəbər verdiyimiz kimi Türkiyə Mərkəzi Bankı faiz qərarını açıqlayacaq.\nABC.AZ-ın məlumatına görə, qərar Bakı vaxtı ilə saat 15:00-da bildiriləcək.\nFaiz qərarı ilə bağlı gözləntilər Türk Lirəsinə mənfi təsirsiz ötüşmür. Ekspertlər hesab edir ki, bu gün açıqlanacaq faiz qərarının Türk Lirəsinin taleyi baxımından həlledici rolu olacaq. İqtisadçıların fikrincə, Türkiyənin əsas bankının faizləri 8.25%-də sabit saxlayacağı gözlənilir.


Avtobus sürücüsünə "silah çəkmiş" şəxsə xuliqanlıq, dələduzluq və narkotik maddələr üzrə cinayət işi açılıb - BBC News Azərbaycanca\nAvtobus sürücüsünə "silah çəkmiş" şəxsə xuliqanlıq, dələduzluq və narkotik maddələr üzrə cinayət işi açılıb\nFotonun müəllifi Youtube/APA\nImage caption Media sürücünün Şamaxı rayon sakini Gülağa Xudaverdiyev olduğunu yazıb.\nBakıda avtobus sürücüsünə "silah çəkən" şəxs saxlanılıb, Daxili İşlər Nazirliyi BBC Azərbaycancaya təsdiqləyib.\nBakı Şəhər Baş Polis İdarəsinin və Şəhər Prokurorluğunun 22 avqustda açıqladığı birgə məlumatda bildirilir ki, avqustun 16-da saat 22 radələrində Bərdə şəhər sakini, 1988-ci il təvəllüdlü Orxan Orucov 85 saylı marşrut xətti üzrə hərəkət edən avtobus sürücüsünə odlu silaha bənzər əşya ilə hədə-qorxu gələrək hadisə yerindən uzaqlaşıb.\nRəsmi məlumatda insidentə səbəb kimi, sürücünün avtobusu onun işarəsi ilə saxlanılmamasının səbəb olduğu deyilir.\nBBC Azərbaycanca müxbirinin izlədiyi sosial şəbəkələrdə yayılan görüntülərdəki söhbətə görə, həmin şəxs belindən silaha oxşar qurğu çıxararaq "Dağıdaram buranı, heç kim də mənə heç nə edə bilməz" deyir və sonra həmin qurğunu belinə qoyur.\nKişi avtobusdan enməzdən öncə "hörmətli olun, diqqətli olun" deyib.\nHəmin şəxs barəsində "xuliqanlıq, silahdan və ya silah qismində istifadə edilən əşyaları tətbiq etməklə törədildikdə" maddəsi ilə cinayət işi başlanıb.\nMəlumatda deyilir ki, Orucov şübhəli şəxs qismində saxlanılarkən üzərindən bir ədəd pnevmatik tapança və 7 qram çəkidə narkotik vasitə olan heroin aşkar edilərək götürülüb.\nRəsmi orqanlar onu da bildirib ki, istintaqın gedişində Orucovun Elnur Məmmədov adlı bir şəxsə oğlunu həbsdən azad etdirəcəyini vəd verərək ondan 16 min 500 manat pul aldığı məlum olub.\nBu iki məsələ ilə bağlı Orucov barəsində həmçinin "dələduzluq, külli miqdarda ziyan vurmaqla törədildikdə" və "satış məqsədi ilə qanunsuz olaraq narkotik vasitələri və ya psixotrop maddələri əldə etmə və ya saxlama, hazırlama, istehsal etmə, emal etmə, daşıma, göndərmə, yaxud qanunsuz olaraq narkotik vasitələri və ya psixotrop maddələri satma, külli miqdarda törədildikdə" maddələri ilə də cinayət işi açılıb.


Əsas səhifəTÜRKİYƏCənub-Şərqi Anadolu Bölgəsi21 DiyarbakırEpilepsiya xəstələri üçün hazırlanmış ağ qolbaq\n19 / 10 / 2020 21 Diyarbakır, Cənub-Şərqi Anadolu Bölgəsi, GENEL, Sağlamlıq, TÜRKİYƏ, HƏYAT\nAğıllı biləklər və proqram Dicle Universitetinin akademikləri tərəfindən epilepsiya xəstələrini nöbet keçirmədən əvvəl xəbərdar etmək üçün hazırlanmışdır.\nTEKNOKENT-də fəaliyyət göstərən Sağtek şirkəti, 3 il əvvəl TÜBİTAK-ın dəstəyi ilə başladılan layihədə IOT texnologiyasından istifadə edərək ağıllı biləklər istehsal etdi.\nTibb Fakültəsi Müəllim Dos. Dr. Dünyada ən çox əziyyət çəkən xəstəliklərdən birinin epilepsiya olduğunu söyləyən Eşref AKIL, xəstələrin qıc olacağını proqnozlaşdırmanın vacibliyini vurğuladı.\nDr. Yasin SÖNMEZ, 3 il əvvəl bir fikirlə başlayan epilepsiya xəstələri üçün süni zəka dəstəkli nöbet xəbərdarlıq cihazı və proqram layihəsinin ilk prototipləri üzərində aparılan testlərin uğurlu olduğunu vurğuladı.\nTender Bildirimi: Bilezik Susta Ddemeti'nin Satın Alınması Tamamlandı (TÜDEMSAŞ)\nTender Bildirimi: Bilərzik Susta Bundle Alınacaq (TÜDEMSAŞ)\nSatınalma Xəbərdarlığı: Satın alınacaq Bilezik Susta (Tamam) (TÜDEMSAŞ)\nŞagirdlərə Qızıl Bilezik\nTender Bildirimi: Bilezik Susta'dan satın alınacaq\nMoskvada yüksək sürətli sürətli tramvay xətti layihəsi hazırlanmışdır


Hamiləlik Archives - Hekim.pro Profiseonal Həkimlər\n28.08.2018 Hamiləlik, Həkim Məsləhətləri, Qadın, Uşaq 297\nAdi ev tozu insan sağlamlığı üçün çox təhlükəli ola bilər. Məsələ burasındadır ki, bu tozun tərkibində mikroskopik canlılar – toz gənələri yaşayır. Bu gənələr allergiya və hətta astmaya səbəb ola bilər. Yeni araşdırma tozun hamilə qadınlar üçün ciddi ziyanını aşkar edib. Saglamolun.az zdr.ru-ya istinadla xəbər verir ki, yeni beynəlxalq araşdırma zamanı …\n09.07.2018 Hamiləlik, Xəbərlər 455\nEklampsiyanın gedişatı 1-ci dövr: başlanğıc (30 san.) • Üz əzələlərinin, daha sonra yuxarı ətrafların fibrillyar dartınmaları • Gözlərin baxışı bir tərəfə fiksasiya olub • Bəbəklər genişlənib və göz qapaqlarının altına gedir, göz ağı görünür • Boyun gərgindir • Vidaci venalar şişir • Trizm (xəstə dilini dişləyə bilər) 2-ci dövr: tonik qıcolmalar (30 …\n04.07.2018 Hamiləlik, Xəbərlər, Xəstəliklər 478\nVaxtından əvvəl doğuş Hamiləliyi normal keçən hər bir qadın doğuş zamanı ağırlaşmalarla üzləşə bilər. Həkimlər və tibb müəssisələri bu ağırlaşmaların öhdəsindən gəlməyə hazırdırlar. Yenidoğulmuşun üzləşdiyi ən böyük təhlükə onun vaxtından əvvəl doğulmasıdır. Vaxtından həddindən çox əvvəl doğulması onun sağ qalmasını çətinləşdirir. Məsələn, ağciyərlər nəfəs almağa hazır deyil, onun bədəni özünü …\n30.06.2018 Hamiləlik, Həkim Məsləhətləri, Xəstəliklər 531\n28.06.2018 Hamiləlik, Uşaq, Xəbərlər 625\nOvulyasiya ev şəraitində necə müəyyən etmək olar? Bir qədər nəzəriyyə və praktiki məsləhətlər. Ovulyasiya nədir?\n19.05.2018 Hamiləlik, Qadın, Xəbərlər 1,333\nOvulyasiyanın nə olduğunu başa düşmək üçün qadın cinsiyyət orqanı sisteminin quruluşu və fəaliyyəti barəsində təsəvvürlərə malik olmaq lazımdır. Qadın yumurtalıqlarının qabıq qatında “yatmış” vəziyyətdə olan ilkin follikullar adlanan yumurta hüceyrələri yerləşmişdir. Doğulan qız uşaqlarında onların sayı 300-400 minə yaxın olur. Menstruasiyanın (aybaşı) birinci günündə hipofiz vəzidə FSH-follikulstimullaşdırıcı hormon ifraz olunur. Bu hormonun təsiri …\n14.05.2018 Hamiləlik, Həkim Məsləhətləri, Qadın 633\nXarici hamiləlik, mayalanmış yumurtanın uşaqlıqdan kənarda yerləşib böyüməsidir. Bəs xarici hamiləliyin əlamətləri nədir? İmmunitet.az xəbər verir ki, menstruasiya gecikməsi, bulanma, qusma kimi hamiləlik əlamətləri bu zaman da müşahidə edilir. Adətən borulara yerləşən döl böyüməyə başlayır və bir müddət sonra qanaxmaya səbəb olur. Bu vəziyyət olduqca əhəmiyyətlidir. Əgər müalicə olmazsa daxili qanaxma …\n23.04.2018 Hamiləlik, Həkim Məsləhətləri, Qadın 536\nEl arasında bir çox inanclar var ki, həqiqət olduğu düşünülür və ciddi-cəhdlə onlara əməl etməyə çalışılır. Bunlardan biri də hamilə qadınların qaraciyər və dalaq yeməsi ilə bağlı qadınlar arasında yayılan inancdır. Belə ki, hamilə qadınlar 9 ay müddətində qaraciyər və dalaq yeməkdən çəkinirlər. Çünki deyilənə görə, bu qidaları yesələr, uşaqlarının …\n"Обиды темнокожих": из названия аэропорта уберут "короля вестернов" 29.06.2020\nШтучное производство: почему "Ангара" такая дорогая 29.06.2020\nГулиев получит шанс проявить себя в «Спартаке» на летних сборах 29.06.2020\nВ Великобритании осквернили музей Диккенса — Российская газета 29.06.2020\nИран потребовал задержать Трампа за убийство Сулеймани 29.06.2020\nВ России вступил в силу закон о виноградарстве и виноделии 29.06.2020\nВода в Москве-реке прогрелась до 21 градуса 29.06.2020\nИзраильский стартап готовит запуск электродороги для автобусов 29.06.2020\nDixie Chicks — — .Ru 29.06.2020\nМежду Гитлером и Сталиным: как Украина получила Закарпатье 29.06.2020


İslam ümumbəşəri dindir - Müsəlmanlar\nBunu Muhəmmədə (s) qədər olan peyğəmbərlərin “ey qövmüm, ey qövmüm…” ifadəsinin Reyğəmbərimizin dövründə “ey insanlar” halına gəlməsində də görmək mümkündür. Həmçinin bunu təsdiq edən bir çox ayə və hədis də göstərmək mümkündür:\n“Səni də aləmlərə ancaq bir rəhmət olaraq göndərdik” (“Ənbiya” surəsi, 21/107) ayəsi, “hər peyğəmbər öz tayfasına göndərildi. Mən isə bütün bəşəriyyətə göndərildim” hədisi həmin dəryadan ancaq bir damcıdır.\nAncaq İslam dini cahanşümul olduğunu göstərərkən “mən cahanşümul bir sisteməm…” kimi iddia ilə ortaya çıxmayıb. Bəlkə o belə bir iddiadan daha çox ortaya qoyduğu maddi-mənəvi dinamikləri etibarilə cahanşümul olduğunu sübut edib. Yəni İslam dini fərd, ailə və cəmiyyət həyatımıza elə dinamiklər və mesajlar təqdim edib ki, bəşərin təbiəti ilə uyğun gələn, uzlaşan bu mesajlar onun cahanşümul din olduğunun dəlili olub.\nİslam bunu qarşısına məqsəd qoyarkən əvvəlcə insanı bütün müsbət və mənfi cəhətləri ilə bir bütöv halında qəbul edib. Hissləri, arzuları, ehtirası, kini, nifrəti, hirsi və məhəbbəti kimi… bütün cəhətləri ilə. Və onun gətirdiyi bu mesajlar qəbul edilən insan təbiətinin dəyərləri ilə heç vaxt toqquşmayıb. Buna görə də insan halal şəkildə axtardığı hər şeyi, hər hansı bir ziddiyyətə məruz qalmadan İslamda tapa bilər. Məsələn, fərd kamil insan olmaq istəyirsə, brahmanizm, mistisizm, buddizmdən heç nə gözləmədən İslama müraciət etməsi kifayətdir. Onun ailə nizamı, uşaq tərbiyəsi, qohumları ilə münasibətində bir problemi varsa, İslamın qaydalarına tabe olması kifayət edər. İqtisadi həyatı çətin vəziyyətdədirsə, Quran və Sünnənin hökmləri hər dərdə dərman olduğu kimi bu dərdə də əlacdır…\nİslamın bu xüsusiyyətini kəşf edən Qərb dünyası bir inadkarlıq uğruna bu inkişafın qarşısını almaq üçün yüz illərdir var gücü ilə çalışır. İndi də bu çalışmasına davam etdiyi kimi… Əslində Avropa bir vaxtlar orta əsrlərdəki zülmətini yaşayarkən, İslam Asiyada intibah dövrünü yaşayırdı. Və bir mütəfəkkirin qeyd etdiyi kimi əgər kilsə təəssübkeşlik edib İslamın qarşısında Qədim Dövrə sığınmasaydı və şərtlə baxmasaydı, təbii ki, dünya bu günkü qaranlığı yaşamayacaqdı. Amma o gedib bütpərəstlik dövrünün düşüncələrinə sığındı və hələ də həmin mütəəssibliyini davam etdirir.\nİslamın ümumbəşəriliyini onun bəşəriyyətə gətirdiyi qayda və qanunlarda axtarmaq lazımdır. O qadına, kişiyə, uşağa nə vəd edib? İqtisadi və ictimai çalxantılara qarşı necə bir sistem yaradıb? Bəşəri problemlərə necə həll yolu tapıb? Cəmiyyətdə baş alıb gedən əxlaqsızlıqların qarşısında nələr deyib? Dövlətlərin tarazlığı üçün hansı təkliflər gətirib və s. Bəli, siz bütün bunları tədqiq etdiyiniz vaxt onun fövqəlsistem, aləmşümul bir xüsusiyyətə malik olduğunu görəcək, hər kəsin dərdinə dərman olduğunu müşahidə edəcək və deyəcəksiniz ki, “İslam həqiqətən də cahanşümul dindir”.\nQısası, biz mövcud olduğumuz gündən bugünə kimi həmişə İslamın ümumbəşəriliyinə inanmışıq. Bəli, Quran və Sünnənin kifayət etməsi ilə qarşımızda bir çox “izm”lərlə ifadə edilən fikirlərin mövcudluğuna baxmayaraq, heç vaxt tərəddüd keçirməmişik. Əksinə, bunların İslamı əvəz edə bilməyəcəyinə inanmışıq. Hətta illərlə kommunizmin əsarəti altında əzilən insanların da bir gün eyni cəbhənin insanı olacağına inamımız tamdır. Kifayət edər ki, bizə İslam dinini təbliğ və təmsil etməyə imkan verilsin. Heç bir şeydən narahatçılımız yoxdur. Çünki biz İslamın fərdi, iqtisadi, ictimai, ailəvi, hərbi… yəni həyatımızı maraqlandıran hər sahədə gətirdiyi dinamiklər, təqdim etdiyi mesajlarla cahanşümul din olduğunu bilir, qəbul edir və inanırıq. 14 əsrdən bəri düşmənlərinin əziyyəti, dostlarının da vəfasızlığına baxmayaraq, İslamın hələ də təptəzə əsaslarla ayaq üstə, dimdik qalması bunun bir dəlili deyimli?


“Şahdağ” qayıdacaq? » Football-plus.az\n04 may 23:06olke\n“Azərenerji”nin prezidenti Etibar Pirverdiyev Qusara səfər edib.\nSportinfo.az saytının yaydığı xəbərə görə, o, Şövkət Orduxanovun adını daşıyan stadiona baş çəkib, burda aparılan geniş yenidənqurma işləri ilə yaxından maraqlanıb.\n“Şahdağ”ı himayə edən Pirverdiyevə məlumat verilib ki, arenanın ərazisində mövcud olan bütün qəzalı tikililər və tribunalar sökülüb. Bildirilib ki, ən qısa müddətdə qazonun dəyişdirilməsinə başlanacaq. Pirverdiyev sentyabradək bütün işlərin tamamlanmasını tapşırıb.\n10 ildən artıqdı Qusarda futbolu yaşadan və bu sahənin inkişafı üçün əlindən gələni əsirgəməyən Etibar bəy yerli azarkeşləri sevindirəcək daha bir xəbər verib. Qeyd edib ki, “Şahdağ”ın yenidən 1-ci diviziona qaytarılması ilə bağlı AFFA prezidenti Rövnəq Abdullayevlə danışıqlar aparacaq və müsbət cavab almağa çalışacaq.\nPirverdiyev Qusar futbolunun böyük ənənələri olduğunu və klubun daha yaxşı nəticələr qazanması üçün mühüm işlər görəcəklərini vurğulayıb.\n“Şövkət Orduxanov”da yenidənqurmaya start verildi AFFA-nın səhvi narazılıq doğurdu “Şahdağ” İlham Əliyevə müraciət etdi “Şahdağ” həvəskarlar liqası təmsilçisi ilə “sülh bağladı” “Azenco” “Şahdağ”a vəd verib


Avropa Liseyinin şagirdlərinə 100 noutbuk verilib\nAna səhifə » Siyasət » Avropa Liseyinin şagirdlərinə 100 noutbuk verilib\nMisir Mərdanov: Azyaşlı məktəblilərə noutbukların verilməsi onların informasiya-kommunikasiya texnologiyaları vasitəsilə effektiv təhsil almalarına yaxından kömək edəcək\nDünən Avropa Liseyində “İntel” korporasiyasının və Azərbaycan Təhsil Nazirliyinin birgə həyata keçirdiyi “1 şagird-1 kompüter” layihəsi çərçivəsində məktəblilərə 100 noutbuk verilib. Noutbuklar həm məktəbdə, həm də evdə istifadə etmək üçün məktəbin 5-6-cı sinif şagirdlərinə verilib. Tədbirdə iştirak edən təhsil naziri Misir Mərdanov layihənin Azərbaycanın təhsil sistemi üçün xüsusi əhəmiyyətini qeyd edib. Onun sözlərinə görə, azyaşlı məktəblilərə noutbukların verilməsi onların informasiya-kommunikasiya texnologiyaları vasitəsilə effektiv təhsil almalarına yaxından kömək edəcək.\nMisir Mərdənov Avropa Liseyində “Elektron məktəb” layihəsi çərçivəsində yaradılan və artıq istifadə edilən elektron jurnallar ilə yaxından tanış olub.\nQeyd edək ki, bu layihə çərçivəsində 2010-cü ilin sonuna kimi “İntel” Azərbaycan məktəblilərinə 1000 noutbuk, Azərbaycanın Təhsil Nazirliyi isə 3000 noutbuk təqdim edəcək. 2009-cu ilin sonuna kimi layihə çərçivəsində Elitar Gimnaziyaya, Avropa Liseyinə, 23 və 6 saylı orta məktəblərə ümumi olaraq 400 noutbukun verilməsi planlaşdırılır. Noutbukların 100-ü “İntel”, 300-ü isə Təhsil Nazirliyi tərəfindən veriləcək. Artıq Elitar Gimnaziya məktəbliləri noutbukları alıb.\n“1 şagird-1 kompüter” layihəsi 2008-2012-ci illərdə Azərbaycan Respublikasında təhsil sisteminin informasiyalaşdırılması üzrə Dövlət Proqramı” çərçivəsində həyata keçirilir.


Avtomobil markalarının emblemləri və mənaları - UniMall Blog\nYou are here:Home-Avtomobil, Uncategorized-Avtomobil markalarının emblemləri və mənaları\nAvtomobil markalarının özünəməxsus emblemləri və mənaları var. Bəs, harda görsək tanıyacağımız bu emblemlərin mənalarını və tarixlərini bilirikmi?\nBu yazımızda bəzi tanınmış avtomobil markalarına məxsus emblemlərin mənasından danışmışıq:\nBMW abreviaturasının açılışı belədir: “Bayerische Motoren Werke”. 1913-cü ildə Karl Friedrich Rapp tərəfindən Almaniyanın Münix şəhərində yaradılıb. Şirkət ilk vaxtlar sadəcə təyyarə mühərriki istehsal edirdi. 1928-ci ildə isə “Fahrzeugtechnik Eisenach A.G.” avtomobil şirkətinin səhmlərini aldıqdan sonra, şirkət avtomobil istehsalı sahəsində də bəxtini sınamağa çalışır. BMW ilk kütləvi istehsala 1929-cu ildə 3/15 PS adlı maşın ilə başlayıb.\nİlk olaraq təyyarə mühərriki istehsal etdiyinə görə, şirkətin emblemindəki göy rəng göy üzünü, ağ hissə isə təyyarə pərini təmsil edir.\nŞirkət 1937-ci ildə Milli Sosialist Alman İşçi Partiyası tərəfindən Alman Avtomobil Birliyi vasitəsilə yaradılıb. İlkin məqsəd sadəcə tək model avtobus istehsal etmək idi. Şirkətin adı alman dilindən tərcümədə “xalqın maşını” mənasını verir.\nPorşe emblemi 1952-ci ildən bu yana Suebya milliyətçiliyini özündə əks etdirir. Emblemdəki qara at, Almaniyanın Ştutqart şəhərinin gerbindən götürülüb. Maral buynuzu və qırmızı-qara xətlər Almaniyanın Vürtemberq kəndinin bayraqcığını əks etdirir.\nHədiyyə at. 1923-cü ildə şirkətin təsisçisi Enzo Ferrari’ye verilmiş at maskotu, Ferrari’nin emblemini təşkil edir. Emblemdəki əsas rənglər sarı və qırmızıdır. Bu firmanın sahibi Modenanın yaşadığı Modena və onun yarışa olan sevgisini özündə əks etdirir.\nMarkanı təsis edən Ferrucio Lambourghini, markanın emblemi olaraq öz bürcü olan buğanı seçib. Lamborgini modellərinin adı İspaniyadakı güləşçi buğaların adlarıdır.\n“Volvo” sözünün mənası latıncadan tərcümədə “Mən diyirlənirəm” deməkdir. Təsisçiləri Gabrielsson və Larsondur. Firmanın emblemi isə Volvo yazısından və arxa fonda üstündə ox işarəsi olan dairədən ibarətdir. Mifologiyada bu dairə “Savaş Tanrısı Marsı”n simvoludur.


Faktlar İlham Əliyevi təkzib edir – ölkə geri gedir EKSPERT ŞƏRHİ | Azadliq\nNazirlər Kabinetinin dünənki iclasında dövlət başçısı İlham Əliyev elan edib ki, 9 ayda ölkə uğurla və hərtərəfli inkişaf edib, bütün sahələrdə dinamik inkişaf təmin olunub. Doğrudanmı? Gəlin baxaq.\nBu məsələyə yalnız rəsmi məlumatlar əsasında lakonik şəkildə münasibət bildirəcəyəm (İlin 9 aylıq makroiqtisadi göstəriciləri ictimaiyyətə açıqlanmadığına görə burada 8 aylıq göstəricilərə istinad olunur. Hesab edirik ki, sonuncu 1 aylıq dövr ümumi tendensiyanı dəyişdirmək gücündə deyil).\n1) Rəsmi açıqlamaya görə ölkə üzrə ÜDM-in həcmi 1,1% azalıb. Yəni, ümumi iqtisadiyyatda dinamik inkişaf deyil, tənəzzül yaşanır. Bu üzdən iqtisadiyyatımız ötən ilə nəzərən daha da kiçilib;\n2) Mədənçıxarma sənayesində 7% düşmə qeydə alınıb. Qeyri-neft emal sənayesində 0,9% dinamika müşahidə olunsa da, bu vəziyyət emal sənayesində ümumi enmə tendensiyasını dəyişmək gücündə olmayıb. Bu üzdən emal sənayesində istehsal 2,4% düşüb. Ümumi sənaye istehsalı isə ölkə üzrə 6% azalıb. Deməli, sənayedə inkişaf yoxdur. Burada tənəzzül yaşanır;\n3) Kənd təsərrüfatında istehsalın tempi 2,4%-dən 1,7%-ə düşüb. Ümumi əkin sahəsinin təxminən 60 faizində becərilmiş dənli və dənli-paxlalı bitkilərin istehsalı 5,6% aşağı düşüb. İyul ayının 1-nə olan vəziyyətə görə həm inək və camışların, həm də qoyun və keçilərin baş sayında azalma əmələ gəlib. Deməli, burada da vəziyyət pisləşib. Pisləşmə tendensiyası həm bitkiçiliyə, həm də heyvandarlığa sirayət edib;\n4) Nəqliyyat sektorunda yük dövriyyəsi ötən ilki səviyyədən aşağı düşüb (61,3 milyon ton-km-dən 60,8 milyon ton-km-ə enib). Bu göstərici də pisləşib;\n5) İnformasiya və rabitə xidmətlərində temp 9,2%-dən 5,1%-ə düşüb. Yəni, tendensiya pisləşməyə yön alıb. Burada vəziyyəti ağırlaşdıran həm də odur ki, milyardlarla maliyyə tökmək hesabına kosmosa qaldırılmış peyklərin bu sahəyə tövhəsi adekvat nəticələr ortaya çıxarmayıb;\n6) Pərakəndə ticarət dövriyyəsi üzrə temp də aşağı enib;\n7) Ölkə üzrə qiymətlərin səviyyəsi ötən dövrdə 10,4%-dən 14%-ə yüksəlib. Deməli, ölkədə bahalaşma sürətlənib;\n8) Əhalinin nominal gəlirlərinin artım tempi zəifləyib. Lakin itkilər bununla bitməyib. Çünki 14%-lik inflyasiyanın təsiri ilə əhalinin real gəlirləri 6,4% azalıb;\n9) Ötən bir ildə kredit qoyuluşu 23% və ya 3,8 milyard manat düşüb. Bununla yanaşı problemli kreditdlərin həcmi bu 1 ildə 20,5% və ya 308 milyon manat böyüyüb;\n10) Xarici investorlar ötən ilki yatırımları daha 3%-ə qədər azaldıblar. Yerli müəssisə və təşkilatlar isə bu yöndəki fəaliyyətlərini 20%-dək zəiflədiblər;\n11) Bu ilin 8 aylıq xarici ticarət dövriyyəsi ötən ilə nəzərən 9,24% azalıb. O cümlədən, ixrac dövriyyəsi 12,6%, idxal dövriyyəsi isə 4,22% azalıb.\nSiyahını daha da böyütmək mümkündür. Lakin nəticə çıxarmaq, ümumi dəyərləndirmə etmək üçün bu qədər yetərlidir. Nəticələr belədirsə, o zaman iqtisadiyyatda dinamika, uğurlu nəticələr haqqında necə düşünmək və necə fikir söyləmək olar? Əksinə, sosial-iqtisadi göstəricilərin təhlili onu deməyə əsas verir ki, ötən illə müqayisədə ölkədə vəziyyət daha da ağırlaşıb və ölkə geri gedir. Əgər nəticələr budursa, o zaman həyata keçirilmiş hər-hansı islahatdan danışmaq da olmaz.\n“İşdən çıxarılmağım məni yolumdan döndərə bi...


Kirayə (günlük) 5 otaqlı Həyət evi/villa Quba Qiyməti 140 manat\nElanın kodu: 158611\nQubada Qəçrəş kəndində 5 otaqli istirahet ucun gözəl məkan. Ev tam sekilde hər bir əşya ile təmin olunub. Iki aile rahat şəkildə qalması üçün şərait var. Həyətdə iri bisetka, bisetkada qaz, manqal , sis, samavar var. Həyətdə yellencek var. Qəçrəşin ən hündür yerində yerleşir ve oradan şah dağ tam mənzərəsi ile görsənir. İstilik sistemi kombidir 1gunu 150 azn 2 gun qalanlara 130 azn verilir\nSon bir ay : 21936 elan\nSon bir həftə : 4226 elan\nSon 24 saat : 767 elan


Karabakh.TV | Qarabağ münaqişəsinin həllində irəliləyiş olmayacaq – İskəndəryan\nQarabağ münaqişəsinin həllində irəliləyiş olmayacaq – İskəndəryan\nİndiki mərhələdə Dağlıq Qarabağ münaqişəsi ətrafındakı vəziyyətdə ciddi irəliləyişlərin baş verməsi mümkün deyil. AzVision.az xəbər verir ki, Qafqaz İnstitunun direktoru, politoloq Aleksandr İskəndəryan bu gün keçirdiyi mətbuat konfransında belə proqnoz verib.\nMDB dövlət başçılarının zirvə görüşü çərçivəsində Düşənbədə Azərbaycan prezidenti İlham Əliyevlə Ermənistan baş naziri Nikol Paşinyanın ayaqüstü söhbətini şərh edən İskəndəryanın fikrincə, bu cür qeyri-formal qısa görüş nəticəsində münaqişənin nizamlanmasında hansısa ciddi sıçrayışların olma ehtimalı çox azdır. Erməni politoloq hətta ATƏT-in Minsk qrupu həmsədrlərinin vasitəçiliyini də Qarabağ nizamlanması üzrə kifayət hesab etmir.\n“Daha əvvəl qəbul olunmuş mövcud razılaşmalar, Minsk formatı var və nizamlanma üzrə danışıqlar prosesi gedir. Amma hətta bu prosesin özü belə ciddi nəticələrə gətirmir və indiki halda gətirə də bilməz. Çünki münaqişə tərəflərinin mövqeləri bir-birindən olduqca uzaqdır. Həmçinin, əvvəllər birbaşa təmaslar olsa da, indi bu cür təmasların bərpasını təsəvvür etmək çətindir. Münaqişənin həlli üzrə qarşılıqlı fəaliyyət Minsk qrupuçərçivəsində aparılmalıdır. Amma bununla belə, qarşılıqlı əlaqə formatının dəstəklənməsi üçün istənilən bütün imkanlardan istifadə edilməlidir.” – İskəndəryan bildirib.\nQeyd edək ki, Düşənbədə apardıqları söhbətdə İlham Əliyev ilə Nikol Paşinyan Ermənistan-Azərbaycan, Dağlıq Qarabağ münaqişəsinin nizamlanmasına, tərəflərin təmas xəttində və Ermənistan ilə Azərbaycan arasındakı sərhəddə insidentlərin qarşısının alınması üçün atəşkəs rejiminin möhkəmlənməsinə dair danışıqlar prosesinə sadiq olduqlarını bildiriblər. Tərəflər müvafiq strukturlar arasında operativ əlaqə qurulması üçün mexanizmlərin yaradılmasını qərara alıblar.


(LAYİHƏ) Elbrus Beybudov: “Həkim diaqnozu səhv qoydu və ayağımda başqa əməliyyat apardı, beləcə futbolçu karyerama son qoyuldu” (MÜSAHİBƏ)\nLitva çempionu "Neftçi"də\nİki boksçumuz Avropa çempionatının finalında\nHəm evdə, həm səfərdə\n"Bornmut" Vidanın transferində israrlıdı\nMillimiz 21 pillə irəliləyib\nPortuqaliya - Uels: START HEYƏTLƏR\nKuba: "İlk hissədə burnum, ikinci hissədə isə barmağım qırıldı"\nZlatko Daliçlə yola davam\nMilli Bakıda toplaşır\nSabirabadın “Çağırğan” komandasının baş məşqçisi Elbrus Beybudovun Sportmedia.az-a müsahibəsi\n- Öncə “Çağırğan”da hazırda durumun necə olduğunu bilmək istəyirik.\n- Hazırda komandanın vəziyyəti normaldı, məşqlər keçirik. Əsas problemimiz stadionun olmamasıdı. Sabirabadın mərkəzi stadionu normaldı, sadəcə bir az təmirə ehtiyacı var.\n- Komandanın heyətini Sabirabad futbolçuları ilə formalaşdırırsınız?\n- Xeyr, heyəti əsasən peşəkar futbolçular, I divizonda və böyük klublarda oynamış futbolçularla formalaşdırırq. Ən çox I divizionda oynamaq şansı olmayanlardı.\n- Məşqləri harada keçirsiniz?\n- Ümumiyyətlə, son vaxtlar ən böyük problemimiz budur. Məşq keçməyə meydança tapa bilmirik, gedib Bakıda Bədən Tərbiyəsi və İdman Akademiyasının stadionunun meydançasında qaçırıq. Orada da ot örtüyünə çıxmağa imkan vermirlər.\n- Maliyyə durumunuz necədi?\n- Komandamızın sponsoru Şirin Şirinovdu. Oyunlara getməyimizi, yemək yeməyimizi, futbol geyimlərimizi təmin etməkdə Şirinov yardımcı olur. Amma avtobusumuz olmadığı üçün bəzən səfər oyunlarına bir neçə maşınla getməli oluruq.\n- Futbolçular məvacib alır?\n- Xeyr, məvacib yoxdu.\n- Komandanızın I divizionda çıxış etməyi üçün müraciət etmisiniz? Çünki Həvəskarlar Liqasında çempion olduğunuz il buna şansınız daha çox idi...\n- Bilirsiniz, fikrimiz var idi, I divizionda mübarizəyə qoşulaq. Sadəcə qarşıya böyük problemlər çıxdı, əsas problem də maliyyə məsələsi idi. Çünki öncədən yetərli maliyyə təminatı vermək lazım idi. Bu məslələri həll edə bilmədik. İnşallah, güclü maliyyə dəstəyimiz olsa, mütləq I divizionda iştirak etmək üçün müraciət edəcəyik. Amma I divizionda limitə düşən futbolçular var, bizim komandaya qatılırlar.\n- Həvəskarlar Liqasında qalib olduğunuz il Xorvatiyada həvəskarlar arasında keçirilən Avropa Çempionatına qatıldınız. 3 oyunda 3 məğlubiyyət oldu. Səbəb nə idi?\n- Birinci səbəb təcrübəsizlik idi. AFFA tərəfindən köməklik olurdu, keçmiş “Neftçibazada” təlim-məşq toplanışı keçmişdik. Sadəcə yetərli olmadı, vaxt çox az idi. Çünki yeni heyət tam uyğunlaşa bilmək üçün zaman lazım idi. Xorvatiyaya getdiyimiz zaman da 1 gündən bir ağır oyunlar keçirdik, komanda fiziki cəhətdən də belə çətin oyunlara hazır deyildi. Bütün bunlar məğlubiyyətlə üzləşməyimizə gətirib çıxardı. Mən də həmin vaxt ayağımdan yeni əməliyyat olunmuşdum.\n- Ayağında nə problem var idi. Bildiyim qədərilə 1 dəfə də ayağından əməliyyat olunmuşdun...\n- İlk dəfə ayağımdan əməliyyatı “City Hospital”da elətdirmişdim. Amma orada həkim diaqnozu səhv qoydu və ayağımda başqa əməliyyat apardı.\n- Bununla bağlı şikayət edib, təzminat istəmədin?\n- Təzminat yox istəmədim, amma gedib şikayət etdim baxmadılar şikayətimə. Ölkə prezidentinə bununla bağlı məktub yazdım. Məktubuma baxıldı və 20 gün içində Türkiyədən bu işin mütəxəssisi olan həkimi dəvət etdilər və yenidən əməliyyat olundum. Bahalı maddə olan lafsanın pulunu ancaq mən verdim, yerdə qalan bütün xərcləri onlar ödədi. Futbol ictimaiyyətində bu məsələ yayılandan sonra “City Hospital”a futbolçular artıq getmirdi.\n- Belə səhv diaqnozun qoyulması fikrincə qəsdən ola bilərdi, yoxsa ehtiyatsızlıqdan?\n- Yox, inanmıram qəsdən olsun. Sadəcə işinə ciddi yanaşmadı, ehtiyatsızlıqdan belə problem yaşandı.\n- Əməliyyat ərəfəsində səhv etmirəmsə, İspaniyadan sənə dəvət gəlmişdi, razılıq əldə etmişdin...\n- Bəli, İspaniyanın III liqasında mübarizə aparan “Helen Deportivo” komandasından dəvət almışdım. Mənə təklif sənədi gəlmişdi, həmin sənədin bir nüsxəsi də AFFA-ya gəlmişdi. Getdim AFFA-dan sənədlərimi almağa vermədilər. İspaniyadan mənə dedilər ki, istəyirsən yol xərcin üçün pul da göndərək, mənim də həmin vaxt futbol oynadığım dövr idi, imkanım yaxşı idi.\n- Necə oldu ki zədələndin?\n- Zədələnməyimdə günah özümün oldu. Oyunların birində ehtiyatsızlıq etdim və zədələndim. Sonra da həkim diaqnozu səhv təyin etdi və beləcə futbolçu karyerama son qoyuldu.\n- Həkim kim idi?\n- Həkim Altay Cəfərov idi. Diaqnozun səhv olduğunu bilmirdim, əməliyyatdan sonra həkim 1 ay vaxt vermişdi sağalacam. Lakin elə olmadığını görəndə şübhələndim və sonra yenidən yoxladanda dedilər ki diaqnoz səhv təyin edilib, düzgün əməliyyat olunmayıb. Əsas problem ön çarpaz bağların qırılması idi. Amma həkimdən yazıb şikayət də etmədim. Pislik etməyi sevmirəm, ehtiyac görmədim.\n- Futbolçu karyeran başa çatdıqdan sonra sən də məşqçi olmağa qərar verdin?\n- Bəli, karyeramı məşqçi kimi davam etdirmək istədim. İlk işimi “Çağırğan”da baş məşqçi kimi sınamağa başladım. Komandanın sponsoru Şirin Şirinovla birgə hərdən yığışıb futbol oynayırdıq, oradan münasibətimiz yaranmışdı. Əməliyyat olunandan sonra Şirinov təklif etdi ki, gəl komandaya sən baş məşqçilik et.\n- Hazırda Sabirabadı təmsil edən yeganə futbol komandası “Çağırğan”dı. Həvəskar Liqasındakı oyunlara azarkeşlərin marağı necədi?\n- Biliriniz, elə oyunlar olur ki, heç Premyer Liqanın oyunlarında o qədər azarkeş olmur. Amma elə də oyun olur ki, biz həmin oyuna ikinci heyətlə gedirik. Əsasən əzəli rəqiblərin oyunlarında stadionlar dolur.\n- Məşqçilik fəaliyyətini daha da artırmaq, inkişaf etmək üçün hansısa addımlar atırsan?\n- Bəli. Öz üzərimdə çox işləyirəm. Hələlik pul toplamağa çalııram ki, bu sahənin peşəkarı olmaq üçün kurslarda iştirak edim. Türkiyənin “Korayspor” klubunun “Premier Concept” layihəsinə qoşulmuşam. Layihəyə əsasən Sabirabadda futbolçu yetişdirib Türkiyəyə göndərməliyəm, bu layihənin icrası üçün işlər davam edir. Mən Azərbaycan üzrə onların təmsilçisi sayılıram. Böyük layihədi, inşallah perspektivli işləri görməyi planlaşdırırıq.\n- Bu layihənin icra olunmasında əsas problem nədi?\n- Əsas problem bazanın, stadionun olmamasıdı. Şabrandakı “Əlincə”nin bazasını götürmək istədilər. Amma “Əlincə” rəhbərliyi razılıq vermədi. İndi bununla bağlı müəyyən danışıqlar aparırıq. Bu layihənin icrasına başlasaq Azərbaycan futbolunun inkişafı üçün böyük xeyiri olacaq.\nElbrus Beybudovun futbolçu karyerasında çıxış etdiyi klublar:\n“İnter” Bakı (2004-cü il əvəzedici heyətlərdə çempion olub), AZAL (2006-2007 əvəzedici heyət, əsasda da oyanyıb), “Bakılı” (2008), “Qəbələ” (2009 əvəzedici heyət), “Şahdağ” Qusar (2010-11), “Muğan” Salyan (2012), MOİK (2013-14).


Lent.az | IKT - Unitaz üçün “ağıllı” qapaq yaradıldı\n09 Mart 2018 / 15:30\nUnitaz üçün “ağıllı” qapaq yaradıldı\nÇinin “Xiaomi” şirkəti unitaz üçün “ağıllı” qapaq təqdim edib.\nİKT.lent.az-ın Veby.ru saytına istinadən məlumatına görə, cihaz “Xiaomi Tinymu Smart Toilet Seat” adlandırılıb və bir sıra faydalı funksiyalara malikdir.\n“Ağıllı” qapaq bütün sutka rejimində oturacağın müəyyən temperaturunu saxlamağı bacarır. Əlavə olaraq onu şəxsi qrafikə uyğun olaraq mobil cihaz vasitəsilə uyğunlaşdırmaq da mümkündür.\nOnun daha bir funksiyası “ağıllı” “Xiaomi Mi Band” qolbağının sahibləri üçün tez bir zamanda qızdırılmasıdır. Cihazda su ilə yuma funksiyası da mövcuddur ki, o da bir neçə rejimdə çalışır. İstifadəçi “ağıllı” qabaq üzərində 30 dəqiqədən çox olduğu müddətdə səsli dinamik ona bu barədə xəbərdarlıq edəcək. Vaxt müddətini də şəxsi istifadəyə uyğun olaraq uyğunlaşdırmaq mümkündür.\nModelə həmçinin su üçün keramik qızdırıcı və məlum olan 99 faiz bakteriyanı məhv etməyi bacaran xüsusi filtr də daxildir. Cihazın daxilinə havanı və digər iyləri təmizləyən funksiya da əlavə edilib. O, kömür filtrinin köməyi ilə işləyir.\nBundan başqa, lazım olan uyğun rənglənməni də seçmək mümkündür. Burada müəyyən rəng və ya parıltını da quraşdırmaq imkanları mövcuddur.


İran Prezidentinin Ermənistana səfəri və Yerevanın doğrulmayan ümidləri - AZƏRTAC – Azərbaycan Dövlət İnformasiya Agentliyi\nTehran, 16 yanvar, AZƏRTAC\nErmənistanın bəzi mətbuat orqanları İran Prezidentinin Yerevana səfərini elə təqdim etdi ki, sanki bu ölkənin düşdüyü siyasi və iqtisadi böhranın əsas təqsirkarı İrandır. “News arm”, “Armenia Report” saytları, Tehranda yaşayan erməni əsilli politoloq və bloqqerlər Prezident Həsən Ruhaninin qondarma soyqırımı abidəsini ziyarət etməməsini tənqid edərək bu səfərin Ermənistan üçün heç bir iqtisadi faydasının olmadığını nəzərə çatdırırlar.\nBəli, erməni saytları və siyasi müşahidəçiləri haqlıdırlar. İran Prezidentinin Ermənistana rəsmi səfəri doğrudan da tərəflər üçün faydasız oldu. Lakin buna görə İran dövlətini və onun Prezidentini günahlandırmaq ən azından siyasi savadsızlıq və naşılıqdır. Axı İran günahkar deyil ki, Ermənistan işğalçılıq siyasəti yürüdərək özünü təcrid olunmuş vəziyyətə salıb.\nVaxtilə mənzərə tam başqa cür idi. Ermənistan mətbuatı tez-tez İrandan Ermənistana dəmir yolunun çəkiləcəyinə toxunaraq, guya əməkdaşlığın yüksək səviyyədə olmasını ictimaiyyətin gözünə soxurdu. Lakin vəziyyət heç də mətbuatın təqdim etdiyi kimi deyil. Hələ seçkilər ərəfəsində Serj Sarkisyan bəyan etmişdi ki, dəmir yolu 2008-ci ildə tikiləcək. Lakin ötən 7 ildə bu istiqamətdə heç bir iş görülməyib və bu, təsadüfi deyil. Sarkisyanın bəyanatına cavab olaraq o vaxt Rusiya “Dəmir Yolları” şirkətinin prezidenti olan Vladimir Yakunin bildirdi ki, “İrandan Ermənistana dəmir yolunun çəkilməsi səmərəsiz və perspektivsiz işdir”. V.Yakuninin bu məsələyə münasibət bildirməsi təəccüblü deyil. Ona görə ki, Ermənistanın dəmir yolları Rusiyaya satıldığından iki ölkə arasında dəmir yolunun çəkilməsi qərarı Yerevanda yox, Moskvada verilə bilər. Digər tərəfdən, Ermənistan Rusiya ilə ümumi sərhədə malik deyil və dənizlərə çıxışı yoxdur. Rusiya diqqəti daha səmərəli olan Şimal-Cənub Beynəlxalq Nəqliyyat Dəhlizinə və onun əsasını təşkil edən Qəzvin-Rəşt-Astara (İran)-Astara (Azərbaycan) dəmir yolunun çəkilməsinə yönəldib. Çünki bu yol Azərbaycan dəmir yolları vasitəsilə Rusiyaya, oradan isə Avropaya uzanacaq.\nİran-Ermənistan dəmir yolunun çəkilişi iqtisadi baxımdan da əlverişli deyil. Ermənistanın ixrac potensialı sıfır səviyyəsindədir. Bu ölkə İran malları üçün bazar olsa da, böyük və gəlirli bazar hesab edilə bilməz. Ermənistanda iqtisadi vəziyyət bərbad haldadır, əhalinin alıcılıq qabiliyyəti həddən artıq aşağıdır. Digər tərəfdən, bu ölkədəki strateji sahələr başqa dövlətlərin əlindədir. Yəni, orada sərmayə yatırılacaq sahə qalmayıb. İran tacirlərinin Yerevanda mağaza açmasını isə geniş ticarət əlaqələrinin mövcudluğu kimi qələmə vermək sadəlövhlükdən başqa bir şey deyil. Belə mağazalardan Bakıda yüzlərlədir. Onu da qeyd edək ki, İranın qeyri-neft sektorunda ixracın əsasını təşkil edən mallar (subtropik meyvələr, püstə, badam, qoz, yer fındığı, düyü, xurma və s.) dad və keyfiyyət baxımdan yüksək səviyyəli olduğu üçün qiymətləri bahadır. Ermənistanda isə yoxsulluq hökm sürdüyü üçün əhalinin belə malları almaq imkanı məhduddur. Onlar daha çox zəruri ərzaq malları almağa üstünlük verirlər.\nBu günlərdə “Theiranproject.com” saytı İranın ixrac potensialı haqqında məqalə yayıb. İranın Baş Dövlət Gömrük İdarəsinin məlumatına görə, 2016-cı ilin 9 ayı ərzində İrandan məhsul idxal edən ölkələr arasında birinci yerdə İtaliya dayanır. Bu ölkə İrandan 464 milyon 276 min 573 dollar məbləğində məhsul idxal edib. İkinci yerdə isə Azərbaycandır. Ölkəmiz 9 ay ərzində İrandan 302 milyon 128 min 355 dollar həcmində məhsul idxal edib. Almaniya və İspaniyadan sonra 5-ci yerdə Ermənistandır. Bu ölkə İrandan cəmi 160 milyondan bir qədər artıq məhsul idxal edib. Halbuki əvvəlki illərdə İrandan məhsul idxalına görə Ermənistan İtaliyadan sonra ikinci yerdə idi. Bu vəziyyət Ermənistan iqtisadiyyatının dərin böhran içində olduğunu göstərməklə yanaşı, əhalisinin alıcılıq qabiliyyətinin də olmadığını ortaya qoyur.\nSəfər çərçivəsində İrandan Ermənistana ikinci qaz kəmərinin çəkilişi məsələsinə toxunulub.\nSanksiyaların ləğvindən sonra böyük qaz potensialına malik olan İran Avropaya qaz ixrac etmək niyyətindədir. Bu barədə artıq bir sıra Avropa şirkətləri ilə danışıqlar aparılıb. Enerji idxalını şaxələndirmək istəyən Avropa Rusiya və Azərbaycanla yanaşı, İran qazının alıcısı qismində çıxış edir. Yerevan bu məqamdan istifadə edərək çalışır ki, İran öz qazını dünya bazarına Ermənistan ərazisindən keçməklə çıxarsın. Belə olan halda Ermənistan tranzit gəlir əldə etməklə bərabər siyasi təhlükəsizliyini təmin edəcək. Əgər qaz kəməri Ermənistan ərazisindən keçsə, onda İran məcburiyyət qarşısında qalıb Ermənistanı müdafiə etməli olacaq. Yəni, qaz kəmərinə xətər toxunmasını istəməyən rəsmi Tehran Dağlıq Qarabağ münaqişəsinin həllində Yerevanın işğalçılıq siyasətini dəstəkləmək məcburiyyətində qalacaq. Azərbaycan öz torpaqlarını azad etmək istəsə, İran Ermənistanın tərəfində olacaq.\nErmənistanın bu siyasi planı nə qədər realdır? Bu sualı cavablandırmaq üçün bəzi paralellər aparmaq lazımdır.\nAzərbaycan da İran kimi neft ixrac edən ölkədir və bazardakı qiymətlərin dəyişməsi onun iqtisadiyyatına təsir edir. Lakin bu məsələ ilə əlaqədar panikaya qapanmaq düzgün deyil. Azərbaycan 1994-cü ildə ümummilli lider Heydər Əliyevin səyi nəticəsində Qərbin iri neft şirkətləri ilə “Əsrin müqaviləsi”ni imzaladıqdan sonra karbohidrogen ehtiyatlarının nəqli üçün geniş infrastruktur yaradıb. Bakı-Tbilisi-Ceyhan neft və Bakı-Tbilisi-Ərzurum qaz kəmərləri bu gün Azərbaycan neftinin və qazının Avropaya daşınmasında əhəmiyyətli rol oynayır. Bundan başqa, Trans-Anadolu (TANAP) qaz kəmərinin çəkilməsi işləri də sürətlə həyata keçirilir. Bu kəmərlə 2018-ci ildən başlayaraq Azərbaycan Avropaya 16 milyon kubmetr qaz ixrac edəcək.\nAzərbaycanın bu cür infrastruktura malik olması və son dövrlər rəsmi Bakı ilə Tehran arasındakı əlaqələrin yüksələn xətlə inkişafı postsanksiya dövründə iki dost dövlətin daha yaxından əməkdaşlığını zərurətə çevirir. Bu əməkdaşlığı şərtləndirən əsas amil ondan ibarətdir ki, Azərbaycan rəsmi Tehrana neft və qazını Avropaya ixrac etməsi üçün öz infrastrukturundan istifadə etməyi təklif edir. Bu təklifi Azərbaycanın energetika naziri Natiq Əliyev 2015-ci il noyabr ayının 23-də Tehranda keçirilən Qaz İxrac edən Ölkələrin Forumunun Zirvə görüşündə irəli sürüb. Lakin hələ avqust ayında Vyanada sanksiyaların aradan qaldırılması istiqamətində danışıqların aparıldığı zaman İranın Qaz İxracatı Şirkətinin beynəlxalq əlaqələr şöbəsinin müdiri Əzizullah Ramazani İran qazının TANAP vasitəsilə Avropaya nəql edilə biləcəyi ehtimalını irəli sürmüşdü. Həmin şirkətin rəhbəri Əlirza Kamali isə bəyan etmişdi ki, qazın Avropaya nəqli üçün min kilometrlərlə kəmər çəkmək iqtisadi baxımdan sərfəli deyil.\nƏgər İranın indiki iqtisadi vəziyyətinə və perspektivlərinə baxsaq, Ə.Kamalinin haqlı olduğunu görərik. Hazırda iqtisadiyyatının əsas hissəsi neftdən asılı olan İranın neftin qiymətinin düşməsi ilə əlaqədar vəziyyəti o qədər də qənaətbəxş deyil. Uzun müddət ədalətli olmayan beynəlxalq sanksiyalar altında yaşayan İranın neft-qaz sahəsinə yeni texnologiyalar və sərmayələr lazımdır. Digər tərəfdən, yeni kəmərin keçəcəyi ehtimal edilən regionlardakı siyasi kataklizmlər və silahlı münaqişələr İranı ciddi düşünməyə vadar edir. Rəsmi Tehranın münaqişələrin səngiməsini və neftin qiymətinin nə vaxtsa yüksələcəyini gözləməyə vaxtı yoxdur. Odur ki, İran üçün ən real variant karbohidrogen ehtiyatlarını Azərbaycanın yaratdığı infrastrukturla Avropaya nəql etməsidir. İranın Azərbaycandakı keçmiş səfiri Möhsün Pakayin də bu fikri təsdiqləyərək deyib ki, İran qazının TANAP vasitəsi ilə Avropaya nəqli daha səmərəlidir. Belə olan təqdirdə Ermənistanın siyasi planının real olmadığı özünü bütün çılpaqlığı ilə büruzə verir.\nBeləliklə, İran ilə Ermənistanın iqtisadi əlaqələrinin zəifliyi obyektiv xarakter daşıyır. Yəni, bu əlaqələri İran bilərəkdən zəif səviyyədə saxlamır. Sadəcə olaraq, geniş iqtisadi əməkdaşlıq üçün Ermənistanın potensialı yoxdur. Digər tərəfdən, bu dövlətin müstəqil siyasət apara bilməməsi, qonşularına qarşı əsassız ərazi iddiaları, uydurma soyqırımını təbliğ etməsi bütün qonşuları ilə əlaqələrinin inkişafına mane olur.\nAzərbaycan-İran iqtisadi əməkdaşlığının genişliyi, intensivliyi və tərəflər üçün səmərəli olması da obyektiv xarakter daşıyır. Çünki Ermənistandan fərqli olaraq, Azərbaycanın böyük iqtisadi potensialı var.\nBunu Prezident Həsən Ruhaninin Ermənistana səfəri zamanı imzalanan sənədlərdən də aydın görmək olar. İran Prezidentinin Azərbaycana səfəri zamanı neft, qaz, rabitə, nəqliyyat, bank sahələrində əməkdaşlıq haqqında sənədlər imzalanıbsa, Yerevana səfəri zamanı İran ilə Ermənistan arasında muzeylər və idman sahəsində əməkdaşlıq haqqında sənədlər imzalanıb.\nSonda İran Prezidentinin Yerevanda qondarma soyqırımı abidəsini ziyarət etməməsinə də toxunmaq istərdik. Əvvəla qeyd etmək lazımdır ki, erməni ideoloqları İrana qarşı da torpaq iddiaları ilə çıxış edirlər. Onlar iddia edirlər ki, “Böyük Ermənistan”ın cənub sərhədi Urmiya gölünün sahillərindən başlayır. Digər tərəfdən, tarixə nəzər salsaq görərik ki, ötən əsrin əvvəllərində Andranik öz quldurları ilə Türkiyənin şərq sərhədlərindən İrana daxil olaraq Urmiya, Səlmas, Xoy, Maku, Mərənd və Culfa şəhərlərində ağır qətllər törədərək yerli əhalini qılıncdan keçirmişdir. İran Culfasından Naxçıvana keçən Andranikin quldur dəstəsi Ordubad, Culfa və Nehrəmdə də qətlləri davam etmişdi. Ehtimal etmək olar ki, məhz bu faktı nəzərə alan Prezident Həsən Ruhani qondarma abidəni ziyarət etmədi.\nAZERTAG.AZ :İran Prezidentinin Ermənistana səfəri və Yerevanın doğrulmayan ümidləri\nAzərbaycan “Şimal-Cənub” Beynəlxalq Nəqliyyat Dəhlizinin aparıcı iştirakçısına çevrilib


Bakının Nərimanov rayonunda Britaniya Standartlar İnstitutunun maliyyə vəsaiti hesabına yaradılmış “Azstandartservis” laboratoriyasının açılışında, xalqımızın Ümummilli Liderinin adını daşıyan "Prezident Heydər Əliyev" tankerinin istismara verilməsi münasibətilə Bakıdakı Yaxt-klubda təntənəli mərasimdə iştirak edib.\nAbu-Dabi Əmirliyinin Hökmdarı Şeyx Xəlifə Bin Zaid Al Nəhyana, Birləşmiş Ərəb Əmirliklərinin Vitse-Prezidenti, Baş Naziri, Dubay Əmirliyinin Hökmdarı Şeyx Məktum Bin Rəşid Al Məktuma başsağlığı məktubları ünvanlayıb.\nPrezident İlham Əliyevin Sədrliyi ilə Nazirlər Kabinetinin iclası keçirilib.\nRamazan Bayramı münasibətilə Azərbaycan xalqını təbrik edib.\nLatviya Respublikasının ölkəmizdə yeni təyin olunmuş fövqəladə və səlahiyyətli səfiri Mihail Popkovsun, Pakistan İslam Respublikasının ölkəmizdə yeni təyin olunmuş fövqəladə və səlahiyyətli səfiri Cavid Qureyşin etimadnamələrini qəbul edib.\nŞəmkir rayonuna səfər edib, Şəmkir Olimpiya İdman Kompleksinin təməlinin qoyulması mərasimində çıxış edib. Şəmkir-Qazax avtomobil yolunun açılışında iştirak edib, Yeni Həyat kəndində yerləşən quşçuluq fabrikində, rayonun Füzuli qəsəbəsindəki şəhid İ.Əliyev adına orta məktəbdə olub.\nNaxçıvan Muxtar Respublikasında hüquq institutlarının inkişafı haqqında;\n“Azərbaycan Respublikasının bəzi qanunvericilik aktlarına dəyişikliklər və əlavələr edilməsi barədə" qanununun tətbiq edilməsi haqqında fərmanlar imzalayıb.\n"Korrupsiyaya qarşı mübarizə ilə əlaqədar Azərbaycan Respublikasının bəzi qanunvericilik aktlarına əlavələr və dəyişikliklər edilməsi haqqında" Qanunun tətbiqi ilə əlaqədər bəzi qanunvericilik aktlarına əlavələrin və dəyişikliklərin edilməsı barədə Qanunu təsdiqləyib.\nNoyabrın 3-də Azərbaycan Respublikasının Prezidenti İlham Əliyev Bakı-Zığ-Qala avtomobil yolunun tikintisi, Fəhlə prospektində asfalt örtüyünün yenidən qurulması və küçələrin genişləndirilməsi işləri ilə tanış olub.\nABŞ dövlət katibinin Avropa və Avrasiya məsələləri üzrə müavini Daniel Fridi qəbul edib.\nFinlandiya Respublikasının Prezidenti Tarya Halonen, Rusiya Federasiyası Sverdlovsk vilayətinin Qubernatoru Eduard Rossel, Asiya İnkişaf Bankının prezidenti Harihiko Kuroda ikinci müddətə Azərbaycan Respublikasının Prezidenti vəzifəsinə seçilməyi münasibətilə cənab İlham Əliyevə təbrik məktubu ünvanlayıblar.\nSerbiyada keçirilmiş şahmat üzrə Avropa çempionatının qalibi olan kişilərdən ibarət Azərbaycan milli komandasının üzvlərini qəbul edib.\nHəmid Kərzaiyə yenidən Əfqanıstan İslam Respublikasının Prezidenti vəzifəsinə yenidən seçilməsi münasibətilə təbrik məktubu ünvanlayıb.\nKoreya Respublikasının ölkəmizdəki fövqəladə və səlahiyyətli səfiri Lü Kvanq Çulu diplomatik fəaliyyətinin başa çatması ilə əlaqədar qəbul edib.\nBakı bərk məişət tullantılarının yandırılması zavodunun təməlqoyma mərasimində iştirak edib.\nMingəçevir şəhərində "Kür" Olimpiya Tədris İdman Mərkəzinin yenidən qurulması ilə əlaqədar əlavə tədbirlər haqqında Sərəncam imzalayıb.\n“Azərbaycan Respublikasının İnsan Hüquqları Üzrə Müvəkkili (Ombudsman) haqqında" Azərbaycan Respublikasının Konstitusiya Qanununda dəyişiklik edilməsi barədə Konstitusiya Qanununu;\n"Dövlət qulluğu haqqında" Azərbaycan Respublikasının Qanununa əlavələr və dəyişikliklər edilməsi;\n"Terrorizm, mütəşəkkil cinayətkarlıq və digər növ təhlükəli cinayətlərlə mübarizə sahəsində GUÖAM-ın iştirakçısı olan dövlətlərin hökumətləri arasında əməkdaşlıq haqqında" 2002-ci il 20 iyul tarixli sazişə dair protokolun təsdiq edilməsi;\n“Azərbaycan Respublikası Hökuməti və Suriya Ərəb Respublikası Hökuməti arasında gömrük işi sahəsində qarşılıqlı yardım və əməkdaşlıq haqqında" sazişin təsdiq edilməsi və “Azərbaycan Respublikası Hökuməti və Suriya Ərəb Respublikası Hökuməti arasında diplomatik, xidməti və ya xüsusi pasportlara malik şəxslərin viza tələbindən azad olunması haqqında" sazişin təsdiq edilməsi barədə;\n"Kibercinayətkarlıq haqqında” konvensiyanın təsdiq edilməsi barədə";\n"Azərbaycan Respublikası və Rusiya Federasiyası arasında dövlət sərhədinin delimitasiyasının başa çatdırılmasının və Samur çayının su ehtiyatlarının bölüşdürülməsinin əsas prinsipləri haqqında" birgə bəyanatın təsdiq edilməsi barədə;\n"Fərdi məlumatların avtomatlaşdırılmış qaydada işlənməsi ilə əlaqədar şəxslərin qorunması haqqında" Konvensiyanın təsdiq edilməsi barədə;\n"2009-2010-cu illərdə Azərbaycan-Ukrayna əməkdaşlığının tədbirlər planı"nın təsdiq edilməsi haqqında;\nAzərbaycan Respublikası Prezidentinin və Latviya Respublikası Prezidentinin birgə bəyannaməsinin təsdiq edilməsi haqqında;\nAzərbaycan Respublikası və Polşa Respublikası Prezidentlərinin Məşvərət Komitəsinin Nizamnaməsinin təsdiq edilməsi haqqında:\nBeynəlxalq Peyk Rabitəsi Təşkilatı ilə bağlı sazişə dəyişikliyin təsdiq edilməsi haqqında;\n“Birləşmiş Millətlər Təşkilatının işçi heyətinin və onunla bağlı heyətin təhlükəsizliyi haqqında" konvensiyaya fakültativ protokolun təsdiq edilməsi barədə;\n"Azərbaycan Respublikası Hökuməti və Gürcüstan Respublikası Hökuməti arasında hava əlaqəsi haqqında" sazişə dəyişikliklər edilməsi haqqında” protokolun təsdiq edilməsi barədə;\nAzərbaycan Respublikası Prezidentinin və Rusiya Federasiyası Prezidentinin Xəzər dənizi üzrə birgə bəyanatının təsdiq edilməsi haqqında qanunları təsdiq edib.\nYeni Bakı Beynəlxalq Dəniz Ticarət Limanı kompleksinin təməlqoyma mərasimində iştirak edib.\nBirləşmiş Ərəb Əmirliklərinin Prezidenti Şeyx Xəlifə bin Zaid Al Nəhəyana;\nRusiya Federasiyasının Prezidenti Dmitri Medvedevə başsağlığı məktubları ünvanlayıb.\nMünhen Təhlükəsizlik Konfransının sədri Volfanq İşingeri, Dünya Bankının Cənubi Qafqaz üzrə regional direktoru Əsəd Alamı qəbul edib.\nQırğız Respublikasının yeni seçilmiş Prezidenti Almazbek Atambayevə təbrik məktubu ünvanlayıb.\nAvstriya Respublikasının ölkəmizdəki fövqəladə və səlahiyyətli səfiri Silvia Mayer Kaybiçi diplomatik fəaliyyətinin başa çatması ilə əlaqədar, Fransa Milli Assambleyasının üzvü, Azərbaycanın Dostları Assosiasiyasının prezidenti Jan-Fransua Manselin başçılıq etdiyi, Macarıstanın xarici işlər və ticarət nazirinin başçılıq etdiyi nümayəndə heyətlərini qəbul edib.\n“Qiymətli kağızlar bazarında investorların hüquqlarının müdafiəsi haqqında” Azərbaycan Respublikasının Qanununda dəyişiklik edilməsi barədə;\n“Sanitariya-epidemioloji salamatlıq haqqında” Azərbaycan Respublikasının Qanununda dəyişikliklər edilməsi barədə;\nAzərbaycan Respublikasının Gömrük Məcəlləsində dəyişikliklər edilməsi haqqında;\nAzərbaycan Respublikası ilə Avropa İttifaqı arasında Azərbaycan Respublikasının İttifaqın proqramlarında iştirakının ümumi prinsipləri haqqında Çərçivə Sazişi üzrə bir tərəfdən Azərbaycan Respublikası, digər tərəfdən Avropa Birliyi və onun üzvü olan dövlətlər arasında Tərəfdaşlıq və Əməkdaşlıq Sazişinin Protokolu”nun təsdiq edilməsi barədə qanunları təsdiq edib.\n"Hərbi qulluqçuların statusu haqqında" Azərbaycan Respublikasının Qanununda dəyişikliklər edilməsi barədə;\n“Fövqəladə hallar orqanlarında xidmətkeçmə haqqında" Azərbaycan Respublikasının Qanununda dəyişikliklər edilməsi barədə;\n2001-ci il 29 iyun tarixli 168-IIQ nömrəli Qanun ilə təsdiq edilmiş “Azərbaycan Respublikasının daxili işlər orqanlarında xidmət keçmə haqqında Əsasnamə”də dəyişikliklər edilməsi barədə qanunları təsdiq edib.\nBakı şəhəri Sabunçu rayonunun Sabunçu-Ramana avtomobil yolunun tikintisi ilə bağlı tədbirlər haqqında Sərəncam imzalayıb.\n"Yevronyus" telekanalının "Fokus" verilişində Bakı-Tbilisi-Qars dəmir yolunun açılışına həsr olunan reportaj və Prezident İlham Əliyevdən, Türkiyə Prezidenti Rəcəb Tayyib Ərdoğandan və Gürcüstanın Baş naziri Giorgi Kvirikaşvilidən müsahibə yayımlanıb.\nFransa Milli Assambleyasının Fransa-Azərbaycan dostluq qrupunun rəhbəri Pyer Alen Rafanı qəbul edib.\n“Mülki aviasiya sahəsində xidmətlərə görə” Azərbaycan Respublikasının medalı haqqında Əsasnaməni;\n“Mülki aviasiya sahəsində xidmətlərə görə” medalının təsis edilməsi ilə əlaqədar “Azərbaycan Respublikasının orden və medallarının təsis edilməsi haqqında” Azərbaycan Respublikasının Qanununda dəyişiklik edilməsi barədə;\nAzərbaycan Respublikasının Ticarət Gəmiçiliyi Məcəlləsində dəyişikliklər edilməsi haqqında;\n“Sahibkarlıq sahəsində aparılan yoxlamaların dayandırılması haqqında” Azərbaycan Respublikasının Qanununda dəyişikliklər edilməsi barədə;\n“Azərbaycan Respublikası Hökuməti ilə Kosta Rika Respublikası Hökuməti arasında diplomatik və xidməti pasportlara malik şəxslərin viza tələbindən azad edilməsi haqqında” Sazişin təsdiq edilməsi barədə;\n“Azərbaycan Respublikası Hökuməti ilə Monteneqro Hökuməti arasında icazəsiz yaşayan şəxslərin readmissiyası haqqında” Sazişin təsdiq edilməsi barədə;\n“GUAM üzvü olan dövlətlərin dövlət sərhədlərindən keçirilən mallar və nəqliyyat vasitələri haqqında gömrük prosedurlarının müəyyən nəticələrinin qarşılıqlı tanınması barədə GUAM üzvü olan dövlətlərin gömrük qurumları arasında” Protokolun təsdiq edilməsi haqqında;\n“Qaçaqmalçılıq və gömrük qaydalarının pozulmasına dair İqtisadi Əməkdaşlıq Təşkilatının məlumat bazasının yaradılması və fəaliyyəti barədə” Sazişin təsdiq edilməsi haqqında;\n“Azərbaycan Respublikası Hökuməti ilə Türkiyə Respublikası Hökuməti arasında SAH/SAM/BDD (Sualtı Hücum/Sualtı Müdafiə/Birinci Dərəcəli Dalğıc) birgə təlimi müddətində Ev Sahibi Ölkə dəstəyinin şərtlərinə dair” Anlaşma Memorandumunun təsdiq edilməsi haqqında qanunları təsdiq edib.\nQazax müəllimlər seminariyasının 100 illik yubileyinin qeyd edilməsi haqqında Sərəncam imzalayıb.\nPrezident İlham Əliyevlə Rusiya Federasiyasının Prezidenti Vladimir Putin arasında telefon danışığı olub.


Hüseynağa Musa oğlu Sadıqov - Azərbaycanın görkəmli diplomatlarından biri Hüseynağa Sadıqov 1940-cı il martın 14-də Bakı şəhərində anadan olmuşdur. 1958-1963-cü illərdə M.F.Axundov adına Azərbaycan Pedaqoji Dillər İnstitutunun Qərbi Avropa dilləri fakültəsində alman dili ixtisası üzrə təhsil almışdır. 1970-ci ildən Azərbaycan KP MK-nın Xarici əlaqələr şöbəsində təlimatçı, 1974-cü ildən SSRİ-nin Almaniya Demokratik Respublikasının Leyspiq şəhərində yerləşmiş konsulluğunda vitse-konsul, 1980-ci ildən ADR-in Rostok şəhərindəki konsulluğunda konsul olmuşdur.\n1988-ci il yanvarın 27-dən 1992-ci ilin may ayınadək Azərbaycan Respublikasının xarici işlər naziri vəzifəsində işləmişdir. 1992-ci ilin iyununda Azərbaycan Respublikasının AFR, İsveçrə, Hollandiya və Lüksemburqda Fövqəladə və Səlahiyyətli səfiri təyin edilmişdir. O, Azərbaycanın Avropa ölkələrində ilk səfiri olmuşdur. Azərbaycanla AFR arasında siyasi, iqtisadi, mədəni əlaqələrin və münasibətlərin təşkili, həmçinin inkişafı üçün xeyli səy göstərmişdir.


VİDALAŞARKƏN ′′ÖZÜNƏ YAXŞI BAX′′ DEMƏK SÜNNƏYƏ UYĞUNDUR? | Suallarla İslam\nVİDALAŞARKƏN ′′ÖZÜNƏ YAXŞI BAX′′ DEMƏK SÜNNƏYƏ UYĞUNDUR?\nBizim adətimizə görə bir kəs ilə gördüyümüz və ya qarşılaşdığımızda salam veririk, vəziyyətə görə hal xətir soruşuruq, ayrılacağımız zaman da "Xudahafiz, sağlıqla qalın, Allaha əmanət olun..." deyirik, həmsöhbətimiz da bunlara uyğun sözlər söyləyirdi. İndi də dəyişən əxlaqımızı, insana və cəmiyyətə baxışımızı tam olaraq əks etdirən bir söz çıxdı ortaya: "Özünə yaxşı bax".\nBiri digərinə"özünə yaxşı bax"deyirsəbunun iki mənası olur:\n1. "Məndən və başqasından sənə fayda yoxdur, sən öz başının çarəsinə bax".\n2. "Başqası səni maraqlandırmaz, başqası üzündən narahat, dərdli, fədakar olma!"\nİnsan haqqlarından və demokratiyadan söz edənlər "fərd, fərd" deyə deyə, yalnız bu gününü düşünənlər də "başqası cəhənnəmə"deyərək inananları bu hala gətirdilər, öz şəxsini düşünən və eqoist etdilər.\nMənim yetkinlik çağımda analar vəatalar gələcəklərini (əvvəl Allahın köməyiylə) uşaqlarında görürlər, "Oğlum böyüyəcək, əlinə çörəyini alacaq, evə bir də gəlin alacağıq, onlar bizə baxacaq, xidmətimizi görəcəklər, məhz o zaman biz beş vaxtımızı məsciddə qılar, həccimizi edər, qalan ömrümüzü dinclik və rahatlıq içində keçirərik "deyərdilər.\nİndi gənclər tez-tez özləri tapdıqları biriylə evlənmədən əvvəl ayrı ev təşkil edirlər, ana və atalarına da "Bunlardan ölənə qədər daha necə faydalana bilərik, onlar sayəsində özümüzə necə çox və daha yaxşı baxa bilərik" deyə düşünür, buna görə planlar edirlər. Özləri daha firavan bir həyat yaşamaq və bəziləri də ətraflarıyla yarışa bilmək üçün ər-arvad işləyirlər, ya uşaq dünyaya gətirmir, ya gec və tək uşaq dünyaya gətirir, evə dayə(baxıcı) tutur, varsa analarını və atalarını xidmətçi kimi istifadə edirlər. İşlərinə yaramayacaq ailə böyükləri, analar və ataların yeri də qocalar evi olur.\nMəhz "özünə yaxşı bax" nəslinin insan, ailə və cəmiyyət anlayışı!\nBizim ənənəmizin başqasının halına fikir vermədən özünə yaxşı baxmaq deyil, özünə yaxşıca baxmaq, özünü tanımaq, insan olmağın idrakı və şüuru içində vəzifələrini etmək, fərdçi (yalnız özünü düşünən) deyil, şəxsiyyətçi olmaq vardır. Nə deyir Şeyx Qalib:\nXoşca bax zatına kim zübdəyi aləmsən sən\nMərdumi didəyi əkvân olan âdəmsən sən\nYəni "Özünə diqqətli bax, özünü yaxşı tanı vəbil ki sən varlığın süzülmüşü, kainatın göz bəbəyi olan insansan".\nÖzünü bilən və tanıyan insan məcburi olaraq Rəbbini dəbiləcək, özünə aid məlumatı nə qədər artarsa Rəbbini o nisbətdə tanıyacaq və "Rəbbini bilən insan" olma yolunda təkamül edərək həyatı davam etdirəcək.\nMəhz bu insan özünü düşünən deyil, özgəsini düşünən olacaq, öz yaxşılığını başqalarının yaxşılığı içində biləcək və görəcək. Böyük hikmət Sədi Şirazi bu əxlaqı nə gözəl dilə gətirmişdir:\nFuqəra könlünü xoş etməyə bax\nÖz rahatlığını geriyə burax\nRahat üzü görməz kimsə dünyada\nÖz rahatlığını axtararsa sadə.\nXeyrəddin Qaraman (Prof. Dr.)\n1405 reads | Word kimi saxla |


Əməkdar jurnalist Mais Məmmədovun 78 yaşı tamam olur - Xeber.az\n12 İyul 10:49\nƏməkdar jurnalist Mais Məmmədovun 78 yaşı tamam olur\nQocaman jurnalist fəaliyyətini ANS Şirkətlər Qrupunda davam etdirim.\nƏməkdar jurnalist, ANS Şirkətlər Qrupunun prezidentinin müşaviri Mais Məmmədovun həyatını Azərbaycan xalqı üçün müqəddəs olan Qarabağ savaşından kənarda təsəvvür etmək olmaz. Təsadüfi deyil ki, yaxınları Mais müəllimi Birinci Qarabağ müharibəsinin canlı salnaməçisi sayırlar. SSRİ Mərkəzi Televiziyasının Azərbaycan üzrə xüsusi müxbiri olmuş Mais müəllim Qarabağ münaqişəsi başlanan ilk gündən hadisələrin episentrində olub.\n"Moskvada evi, işi olan jurnalist Qarabağ həqiqətlərini dünyaya tanıtmaq üçün Bakıda qalmağa üstünlük verib."\n1988-ci ildə Xankəndidə ermənilər ilk dəfə mitinqə başlayanda Azərbaycanın rəhbəri Kamran Bağırov və Sovet İKP MK-nın katibi Girenko ilə birlikdə Qarabağa, mitinq olan meydana gedib və bununla da Mais Məmmədov üçün müqəddəs Qarabağ yolçuluğu başlayıb. Moskvada evi, işi olan jurnalist Qarabağ həqiqətlərini dünyaya tanıtmaq üçün hər şeydən imtina edərək Bakıda qalmağa üstünlük verib. Mais müəllim Qarabağda vəziyyətin pisləşməsində o vaxtkı sovet rəhbərliyinin böyük günahı olduğunu deyir: “Orada bir general Safonov var idi, onda Dağlıq Qarabağda bir dənə də erməni əsgəri yox idi. Hər yana post qoymuşdu. Həm də Ermənistanla sərhəddə də keşikçi məntəqələri qoymuşdu ki, yaraqlılar girməsin. Bütün yüklər yoxlanırdı. Sonra Safonovu götürdülər, ermənilər nail oldu ki, kimsə onların silah-sursatını yoxlaya bilməsin”. Mais müəllim öz Qarabağ qəzasında çox faktları əbədiləşdirib - Ermənistandan Qarabağa gətirilən silahlar, ermənilər tərəfindən vuruşan və Azərbaycan ordusuna əsir düşmüş rusları çəkib: "Mən 366-cı polkun dislokasiya yerində olmuşdum. Kimyəvi-müdafiə polku idi, 50-60%-i ermənilərdən ibarət idi. Ermənilər rəisləri yemləyirdi, övladları orada xidmət keçirdi. Əlbəttə, onlara hücum etmək, atəş açmaq öyrədirlər. Bu polk Xocalıya hücumda iştirak etmişdi. Ermənistanın ordusu olmasa da, Rusiyaya məxsus sayılsa da, orada ermənilər xidmət edirdi. Yarısı erməni idi".\nMais müəllimin ömür salnaməsində Xocalının ayrı yeri var. Erməni faşistlərinin 1992-ci il fevralın 25-dən 26-na keçən gecə törətdikləri Xocalı soyqırımı barədə ilk məlumatlar yayılan zaman boş dura bilməyib, hadisə yerinə can atıb. Əfsanəvi jurnalist, Milli Qəhrəman Çingiz Mustafayevlə birlikdə Xocalı qurbanlarının şəhid cəsədlərini ilk aşkarlayanlardan biri də məhz Mais Məmmədov olub. Əməkdar jurnalist hər dəfə soyqırımın baş verdiyi günlərin acı xatirəsini danışan zaman istər-istəməz Milli Qəhrəman Çingiz Mustafayevi xatılayır: “Hər dəfə söhbət Xocalıdan gedəndə mən həmişə Çingizi xatırlayıram. Təkcə ona görə yox ki, o, bütün bunları çəkib. Həm də ona görə ki, bu gün Çexiya, ABŞ-ın bir neçə ştatı Xocalıda soyqırım olduğunu təsdiqləyir və bunda az da olsa, Çingizin xidməti var. O, dünyanı inandıra bildi, sadəcə çəkiliş aparmadı, həm də dünyanın fikrini dəyişdi”.\nMais müəllim apardığı müqəddəs savaşda gec-tez ədalətin qələbə çalacağına və Azərbaycanın müzəffər ordusunun müqəddəs Şuşa şəhərinə daxil olacağına inanır: “Hər bir adam elədiyinə görə cavab verəcək. Həqiqət öz yerini tapacaq. Ermənilər nə etsələr də… Yəqin ki, sağlam düşüncəli ermənilər baş verənlərə görə xəcalət çəkirlər. Nə vaxtsa onlar bunu etiraf edəcəklər. Mən buna əminəm”.\nLakin Böyük Ustad, Azərbaycan jurnalistikasının ağsaqqalı bu qələbəni təmin etmək üçün xalqımızı mətin olmağa, ermənilərin törətdikləri qırğınları unutmamağa çağırır: “1915-ci ildə, 1917-ci ildə, olan soyqırım və qırğınları unutduğumuz kimi Xocalını da unutsaq, onda nə olacaq?.. Hər şeyi yadda saxlamaq lazımdır. Yaxşını da, pisi də. Xatırlamasaq, hər şeyi itirəcəyik”.\nMais MəmmədovBu gün isə Mais Məmmədovun 78 yaşı tamam olur. Tanınmış jurnalist 1938-ci ildə Bakıda anadan olub. Mais Məmmədov 2007-ci ildən ANS Şirkətlər Qrupunun ictimai əlaqələr üzrə baş müşaviri, eyni zamanda ANS Televiziyasının Fəxri Sədridir. 1998-ci ildən 2007-ci ilədək ANS Müstəqil Yayım və Media Şirkətində rəhbər vəzifələrdə işləyib. Bu gün o, geniş təcrübəsini həm bütün ANS ilə bölüşür. Əməkdar jurnalist heç nəyə baxmayarq hər gün səhər tezdən işdədir. Bir peşəkar və məşhur jurnalist kimi onun məsləhətləri bizim üçün çox önəmlidir. ANS PRESS Mais Məmmədova həmişə belə şux olmağı arzulayırıq. Çox yaşa Mais müəllim! 18 İyul 20:11


Kustar üsulla hazırlanan qızdırıcı cihazlar ölüm mənbəyinə çevrilib- TƏHLİL » www.AVROMEDIA.az\nTarix: 6-12-2019, 13:50\nQış fəslinin gəlişi ilə əlaqədar mənzillərin qızıdırlması məsələsi aktuallaşıb. Lakin vətəndaşlar qızıdırıcı cihazlar alarkən tələb olunan şərtlərə riayət etmədiklərindən xoş olmayan hadisələrlə üzləşmək zorunda qalırlar. Bəzən isə kustar üsulla hazırlanmış cihazlara üstünlük verilməsi hətta faciələrlə nəticələnir. Elə bu səbəbdən də son zamanlar yanğın hallarının artımı müşahidə olunur. Qeyd edək ki, hazırda mövsümlə əlaqədar olaraq istehlak bazarında alıcılara geniş çeşiddə müxtəlif elektrik qızdırıcıları təklif olunur. Lakin bir çox hallarda bu malların keyfiyyəti və təhlükəsizliyi mövcud standartların tələblərinə cavab vermir. Bu isə istehlakçıların aldadılmasına, hüquqlarının pozulmasına və onların ciddi təhlükə ilə üzləşməsinə səbəb olur. Bütün bunlara baxmayaraq havalar soyuyan kimi evimizi müxtəlif qızdırıcılarla və ya qaz sobaları ilə isitməyə çalışırıq. Qaz sobalarının hər an can aldığını düşünən və bundan qorxan bəzi insanlar isə elektrik qızdırıcılarının daha təhlükəsiz olduğunu düşünüb evlərinə bu sobaları alırlar. Xatırladaq ki, qaz xətlərinin çəkilmədiyi, kombi istilik sisteminin olmadığı evlərdə istilik elektrik qızdırıcı qurğuları vasitəsilə əldə olunur.Bu qurğuların hesabına qızınmaq baha başa gəlsə də, ailənin soyuğa təslim olmamaq üçün başqa əlacı olmur. Elektrik qızdırıcı sobaları müxtəlif formalarda olur. Bəzən də olur ki, mətbəxdə istifadə olunan qızdırıcılardan həm də otaqların isidilməsi üçün də istifadə olunur. Kustar üsulla hazırlanmış qurğuların üzərində spirallar yerləşdirməklə istilik əldə edilir. Bu da daha çox elektrik sərfiyyatına səbəb olur. Mütəxəssislər bildirirlər ki, belə elektrik qurğusu 10 elektrik lampası qədər enerji sərf edir. Bütün bunlarla bərabər, satışda olan elektrik qurğularının heç də hamısı standartlara uyğun deyil. O da məlumdur ki, evlərdə baş verən yanğınların əksəriyyəti elektrik qızdırıcılarından istifadə zamanı təhlükəsizlik qaydalarına əməl etməməkdən yaranır. Qısaqapanma, artıqyüklənmə, izolyasiyanın pozulması, naqillərin müvafiq texniki qaydalara uyğun çəkilməməsi, montaj işlərindəki səhvlər və digər faktorlar yanğınların baş verməsinə şərait yaradır. Bu gün əksər evlərdə elektrik xətlərində baş verə biləcək artıqyüklənmə, qısaqapanmadan xilas olmaq üçün qoruyucu qurğular yoxdur. Elektrik xətləri sayğacdan birbaşa otaqlara çəkilir. Avtomatik yanğınsöndürmə qurğuları, mühafizə siqnalizasiya sistemlərinin olmadığı evlərdə elektrik qızdırıcılarının istisinə qızınmaq uzun çəkməyə bilir. Paralel olaraq mütəxəssislər dəm qazı sobaları qədər təhlükəli olmasa belə, bu qızdırıcıların da təhlükəli olduğunu və insanın səhhətinə yavaş-yavaş, tədricən təsir etdiyini bildirirlər.Elektrik qızdırıcıları olan otaq tez bir zamanda isinsə də, bir müddət sonra insanlar evin havasının ağırlığından, baş ağrısı, halsızlıq kimi simptomlardan şikayətlənirlər. Mütəxəssislərin sözlərinə görə, bu cür elektrik qızdırıcıları düzgün istifadə edilmədiyi təqdirdə hətta xərçəng xəstəliyinə belə gətirib çıxara bilir. Çünki bu qızdırıcılar otağa elektromaqnit şüaları yayır ki, bu da orqanizmi zəif olan insanlarda xərçəngin baş qaldırması deməkdir. Elektromaqnit yayılan otaqda olan insanlarda isə bir qədər sonra halsızlıq, baş ağrısı və yorğunluq yaranır. Körpələrin və azyaşlı uşaqların elektrik qızdırıcısı olan otaqdan uzaq tutulması vacibdir. Onların orqanizmi daha həssas olduğu üçün bu qızdırıcıların yaydığı elektromaqnit onlara daha tez təsir edə bilər. Bu cür isidicilər olan otağın havası tez-tez dəyişilməlidir. Ona görə də istehlakçı seçim etməzdən qabaq bu cihazların xüsusiyyətləri ilə diqqətlə tanış olmalıdır.\nMəlumata görə, elektrik məişət qızdırıçıları iş prinsipi və quruluşlarına görə əsasən yağ qızdırıçı radiatorlar, istilik ventilyatorları, konvektorlar, infraqırmızı qızdırıcılar və s. növlərə bölünürlər. Yağ qızdırıcı radiatorlar kifayyət qədər geniş sahəni qızdıra bilir və qiymətləri yüksək olmur. Bu növ radiatorlar səssiz işləyir və təhlükəsizdir. Bunlarla yanaşı bu növ qızdırıcı cihazların bəzi çatışmazlıqları da qeyd olunmalıdır. Belə ki, yağ radiatorları kifayyət qədər gec qızır, çəkiləri ağır, ölçüləri böyük olur. Onlar otağın havasını və döşəmənin örtüyünü quruda bilərlər.İstilik ventilyatorları isə nisbətən ucuz, kiçik ölçülü və kifayyət qədər gücə malik olur. Bu növ cihazlarda ventilyatorun quraşdırılması isti havanın hərəkətə gətirilməsini və otağın qısa zamanda isidilməsini təmin edir. Bu cihazların çatışmayan cəhətləri isə qızdırıcı elementinin açıqda olması, oksigeni yandırması və işlədiyi zaman müəyyən qədər səsli olmasıdır. Konvektorlar nisbətən az enerji sərfiyyatı ilə fərqlənirlər. Onlar çox baha deyil və uzun müddət istifadə oluna bilir. Yağ radiatorlarından fərqli olaraq bu cihazların ölçüsü və çəkisi kiçikdir.İnfraqırmızı qızdırıcılardan da son zamanlar geniş istifadə olunmağa başlanılıb. Bu tip cihazlar ən mükəmməl və səmərəli qızdırıcılar hesab olunur. Onlar səssiz işləyir, istifadə üçün rahat, enerji sərfiyyati göstəricisinə görə sərfəli hesab olunur və yüksək təhlükəsizliyə malikdirlər.\nElektrik qızdırıcıları alarkən istehlakçılar tərəfindən aşağıdakı bir sıra vacib məqamlara əməl olunmalıdır. Birinci növbədə bu malları alarkən satıcı tərəfindən onların taradan çıxarılmasına, komplektliyinə, keyfiyyətinə, mal və istehsalçısı haqqında məlumatın mövcudluğuna, lazım gələrsə onun quraşdırılıb yoxlanılmasına diqqət edilməlidir. Hər bir istehlakçı bilməlidir ki, satış üçün təqdim olunan anoloji mal nümunələri ticarət zalında yerləşdirilərkən, onların üzərində malın adı, markası, modeli, qiyməti olan yarlığı, habelə malların texniki xüsusiyyətlərini əks etdirən qısa annotasiyası olmalıdır. Satıcı istehlakçının tələbi və iştirakı ilə həmin malların iş prinsipinin, standartlara uyğunluğunun əyani nümayiş etdirilməsinə, malın keyfiyyəti, komplektliyi haqqında zəruri məlumatların verilməsinə, mala aid sənədlərin təqdim edilməsinə borcludur. Bu malları alarkən onunla bərabər istehsalçı tərəfindən hazırlanmış texniki pasport və ya onu əvəz edən sənədlər, satış yeri və tarix göstərilməklə, istismar üzrə təlimatlar və s. sənədləri almağı unutmaq olmaz. Elektrik qızdırıcıları alarkən cihazın texniki parametləri, təhlükəsiz istifadə şərtlərinə aid ətraflı məlumatlarla tanış olmaq vacibdir. Kustar üsulla hazırlanmış təhlükəsizlik tələblərinə cavab verməyən elektrik istilik çihazları almaqdan çəkinmək lazımdır.


SSRİ liderinin sərxoş anları – ŞOK faktlar\n5 İyul 2014 13:49\n3 421 Baxış\nSSRİ, Stalin və içki...\n“Stalini heç vaxt belə sərxoş görməmişdim...”\nVodka əvəzinə su içmək üsulu sovet liderlərinin hiylələrindən biri idi.\nSovet liderinin içki ilə arası necə olub? Digər sovet liderlərindən fərqli olaraq, Stalinin içki həvəsi haqda kifayət qədər məlumatlar var:\nİosif Stalinin məclis ortağı və onunla təxminən otuz il çalışmış Vyaçeslav Molotov qeyd edirdi:\n“Stalin özü çox içməsə də, başqalarını məcbur etməyi gözəl bacarırdı. Ola bilsin, insanların rahat ürəyini boşaltması üçün bu vacib idi. Özü içməyi sevirdi, amma dərəcəsində. Nadir hallarda sərxoş olurdu...”\nSovet dövründə sevimli Stalin içkiləri ilə bağlı stereotiplər də mövcud idi. Guya SSRİ lideri yalnız gürcü şərabı olan “Kindzamarauli” və “Xvançkara” şərablarını içir. Həqiqətən, dadlı şərablardır, xüsusən, orijinalları. Amma Stalin bu içkilərdən elə də çox istifadə etmirdi. Hər halda, Vyaçeslav Molotov belə deyirdi: “Kindzmarauli” çox az... Mən “Tsiqistavi” içirdim. Axıra qədər içməyəndə isə Beriya o dəqiqə səhv tuturdu: “Niyə içmirsən?” – “Hamı necə, məndə elə içirəm” - cavab verirdim.. Bu turş çaxır idi, hamı isə şirin, kəmşirin şərab içirdi. Onun adı nədir?... hə, nadir hallarda “Xvançkaru”... Konyak həvəskarı deyildi, az hallarda içirdi”...\nAleksey Rıbin 30-cu illərdə Stalinin içki həvəsi haqda bunları yazırdı: “Kirov, Kalinin tez-tez Stalinə baş çəkirdilər. Stalin qonaq qəbul etməyi çox sevirdi, ancaq içki ilə arası yox idi. Vodka, ümumiyyətlə, içmirdi, konyak da nadir hallarda. O təkcə “Tsinandali” və “Teliani” çaxırlarını qəbul edirdi.\nKirov ona hər il baş çəkirdi. İndi onlar dostlaşıblar. Təbiətin qoynunda əyləşib gürcü şərabından dadırlar...”\nStalin istədiyi hər bir insanı içdirə bilərdi - müxtəlif hiylələrlə... Bunun ustası idi. Sadəcə, “lazım olan adama” onun sağlığına içməyi təklif etməsi bəs idi. Sözsüz, hər kəs də bu təklifə “yox” cavabı verə bilmirdi. Qalanlarının badəsinə “cərimə” olaraq süzürdülər.\nMolotov xatirələrində Stalinin həyatında yalnız iki dəfə sərxoş olduğunu da yazır. Aleksey Rıbin: “Stalinin özünə qaldıqda... 1930-cu ildən 1953-cü ilə qədər mühafizə onu iki dəfə sərxoş halda görüb: S.M. Ştemenkonun ad günündə və A. AJdanovun dəfn mərasimində.\n“Stalin. Ailə faciəsi” kitabında Orlovun xatirələri də yer alıb:\n“Jdanovun gözlənilməz ölümü Stalinə çox pis təsir etmişdi. Ağlayırdı: “Mən yaşlı, xəstə adam sağam, o isə... Yaxşı olardı ki, mən ölərdim, o, sağ qalardı”... Stalini heç vaxt belə sərxoş görməmişdim. Həmin gün özünü əməlli-başlı itirmişdi. Onu bir təhər sakitləşdirib, yatızdırdıq. Dəfn mərasimində də vəziyyəti yaxşı deyildi.\nStalin Beriya və Xruşşov kimi sərxoş olmurdu axı. Lakin Jdanovun ölümü onu bu hala salmışdı...”\nƏdəbiyyatda Stalinin həyat yoldaşının intiharı barədə də maraqlı faktlar var.\n“Stalin. Ailə faciəsi” kitabından: “Stalinin yanında oturmuş Nikolay Buxarin sovet liderinin arvadına mandarin qabıqları atdığını xatırlayır. Həmin gecə baş verənlərin detallarını heç vaxt öyrənməyəcəyik. Amma bir şey dəqiq məlumdur: Stalin həyat yoldaşını təhqir edib, qadın bu təhqirə dözməyib kiçik qardaşı Pavelin hədiyyə etdiyi pistoletdən özünə atəş açıb...\nStalin həmin gecə bağ evlərindən birində idi... Onu axtarıb tapırlar, baş verənləri xəbər edirlər. Ancaq deyilənə görə, Stalin ona nə haqda məlumat verildiyini tam anlaya bilmirdi. Mənbələr iddia edir ki, İosif Stalin sərxoş idi, əməlli-başlı...!\nStalin müxtəlif növ içkilər içirdi, bəzən ağlasığmaz yollarla onları qatışdırırdı.\nBir vaxtlar kinematoqrafiya nazirliyinin köməkçisi vəzifəsində çalışmış Qriqori Maryamov Stalinin Kremldəki macəralarını belə xatırlayır: “Filmə baxarkən sovet lideri gürcü şərabı içirdi – qırmızı və ağ şərab. Ən inanılmaz şəkildə onları qatışdırmaqdan da çəkinmirdi. Görünür, SSRİ lideri dəyərli sağlamlığının qayğısına qalmaq niyyətində deyildi. Təəccüblü deyil, SSRİ vətəndaşları odekolon, denaturat, pivəni də araqla içirdilər...\nSvetlana Alliluyeva xatirələrində yazır ki, ömrünün sonuna yaxın Stalin az və təkcə Gürcüstandan olan kənd çaxırı içirdi.\nMilovan Cilas isə bunları qeyd edir:\n“Stalin dərəcəsində içirdi. Qırmızı şərabla vodkanı qatışdırırdı.\nOrdu generalı Ştemenko bir dəfə Stalinin qatşdırdığı içkini dadmaq həvəsinə gəlir. Stalinin bağ evində baş tutan görüşlərin birində istəyinə nail olur:\n“Stalin o biri otağa keçəndə qrafindən qədəhimə onun içdiyi içkidən süzdüm. Növbəti sağlığı gözlədim və içdim... Su!\nƏdalət xətrinə qeyd edim ki, vodka əvəzinə su içmək üsulu sovet liderlərinin hiylələrindən biri idi. Salnikovun dediyinə görə, bu üsuldan ayrı-ayrı vaxtlarda Xruşşov, Brejnev, Kosıgin istifadə edib...\nMüxtəlif zamanlarda Stalinin masasında olan spirtli içkilərin siyahısı:\n1. Vodka – xüsusi sexin istehsalı (Moskva)\n2. Gürcü konyakı – Tbilisi konyak zavodu.\n3. Dağıstan konyakı.\n4. Qırmızı gürcü şərabı: “Odjaleşi”, “Kindzmarauli”, “Xvançkara”\n5. Ağ gürcü şərabı: “Teliani”, “Tsinandali”, “Kaxeti”, “Tsolikauri”, “Tsiqistavi”.\n6. Gürcü şərabı “Macari”.\n7. “Sovet şampanı” (kəmşirin və şirin).